text:
Famia Planea, Wit Gele Kruis conhuntamente cu CIAD trahando huntu pa e mesun meta
Na The Cinemas na Paseo Herencia a tuma lugar e lansamento oficial di e campaña di prevencion cu lo domina e temporada di carnaval 57. E campaña aki ta titula “I love my body” cu ta keda presenta pa e tres instancianan primordial den prevencion aki na Aruba cu ta; Famia Planea, Wit Gele Kruis y CIAD.
E tres instancianan aki cu ta traha ariba e tereno di prevencion a bin huntu pa pa asina enfoka mas agresivo ariba e mesun grupo di meta cu ta hobennan di 11 anja bay ariba. Mirando cu Famia Planea y Wit Gele Kruis ta traha mastanto ariba e aspecto fisico a dicidi pa traha conhuntamente cu CIAD cu ta traha mas tanto ariba e aspecto di conscientisacion cu ta enfoka ariba cambio di mente y comportacion. Esaki ta e combinacion perfecto mirando cu hopi biaha den e periodo aki di Carnaval por constata hopi casonan di abuso di alcohol y droga cu ta conduci na embaraso hubenil y tambe embaraso indesea. Pa es motibo aki e tres instacianan aki lo bay duna charlanan di conscientisacion conhuntamente na diferente scolnan den e periodo di carnaval. E mensahe di I love my body ta encera pa stima, respeta y proteha bo mes/curpa y tambe esun nan rond dibo durante e periodo di carnaval
Pa completa e campaña aki a crea tambe un jingle cu a wordo crea pa Jonathan Thiel (Biggy Boy) y Janiro Eisden cu ta zonando na e mihor radio emisoranan local. Na The Cinemas at Paseo Herencia a tuma lugar presentacion oficial di e commercial visual cu lo bay ta pasando den Cinemas pa e temporada di Carnaval 57. E commercial aki sigur ta uno hopi atractivo pa hobennan y alaves ta trece un mensahe preventivo pa dilanti.
E campaña aki den su totalidad a wordo financia pa Cede Aruba, Caribbean Mercantile Bank N.V., Manrique Capriles, Compra, Aruba Airport Authoraty y Kiwanis Club of Palm Beach y ta ensera e jingle, commercial, t-shirtsnan na benta y tambe distribucion di condooms na diferente lugar. E condooms nan lo wordo poni na diferente lugar strategico pa recoge gratis y tambe lo wordo reparti pa Womans Club of Aruba conhuntamente cu Parlamento Hubenil. Tur e materialnan aki ta representa pa e mesun diseño unico, moderno y inovativo di Shaitza Olivieira. Un diseño cu sigur lo causa furor den e temporada di carnaval cu ta saca cu diferente colornan atractivo y hopi uza pa nos hobennan. T-shirts lo ta obtenibel pa solamente 5 florin na Famia Planea na Dakota como tambe na Wit Gele Kruis na Playa.
[nggallery id=2]


c: text/html

text:
“Pidi, i lo wòrdu duna na boso; buska i boso lo haña, bati i lo wòrdu habri pa boso.”
Mateo 7:7
Pidi, buska i yama. E maestro semper a insentivá e práktika i perseveransha den e orashon. Ora nos pidi Dios algu, nos ta ehersitá nos fe i mustra nos dependensia na Dje. Pero no ta basta ku solamente pidi, ta nesesario pa buska, bai na enkuentro di loke nos ke enkontrá i, finalmente yama!
Tin momentunan ku nos por haña ku portanan ta será, pero esei no ta motibu pa bèk, sino pa pèrseverá den loke nos ta deseá, segun e boluntat di Dios. E Tata selestial no ta duna nos solamente loke ta referí na material, sino, riba tur kos, loke ta spiritual.
Dios bendishoná bo dia grandemente.

robotstxt: allowed

filter: keep


text:
ORAJESTAD: Durante conferencia di prensa e mandatario di Enseñansa y Deporte Endy Croes a informa cu siman pasa su persona a realisa un bishita JFK Education Center y a cera conoci cu diferente departamentonan manera entre otro; Directie Onderwijs, Inspectie Onderwijs en Bureau Leerplicht, DUOS y DPS tur cu ta resorta bou Ministerio di Enseñansa. ‘Tabata un dia hopi fructifero, nos a ricibi excelente presentacion di cada departamento, unda nan a duna informacion, expresa nan inkietud y cambionan cu nan lo desea di mira pa futuro pa asina hunto nos traha pa un miho Enseñansa pa Aruba’, e mandatario a expresa.
A acumula tur informacion di cada un di e departamentonan y asina nos por traha un plan unda nos por cumpli cu cada departamento pa nan ta bon ekipa tin material, e deseonan y e parti huridico bon regla. Unda tin hende contento ta traha Aruba ta wordo sirbi na final.
E mandatario di Enseñansa a resumi algun di e preocupacionnan cu a wordo treci dilanti durante e presentacion:
Directie Onderwijs: Minister Croes a indica cu algun di e preocupacionnan di Directie Onderwijs ta entre otro su ‘Formatie Plan’ y ‘Deskundigheids Bevordering’.
Inspectie Onderwijs: Introduccion di un WOT ‘Wet op Toezicht’ y reenforsa e parti di control pa por eherce mas control simultaneamente na scolnan.
DPS: A pidi atencion pa implementacion pa un sistema di data pa conecta scolnan cu DPS y na su turno DPS via un ‘interface’ manda su data pa Directie Onderwijs. Un otro problematica cu ya tin nos atencion y nos ta trahando pa soluciona ta e ‘invalsters’. Nos ta bay bin cu un maneho, nos ta en espera di consheo y calculacion pa asina por cubri e parti aki pa asina nos tin nos maestronan cu ta funciona como ‘invalsters’ y asina brinda oportunidadnan na e scolnan por haya ‘invalsters’. Tambe a bin pa dilanti e falta di ‘sociale medeweksters’. Nos tin diferente plan nos lo papia cu e veld cu departamentonan encuestion pa por structura esaki na un miho manera y asina duna contenido tambe na e parti di enseñansa den su totalidad.
‘Nos a yega, nos ta scucha, nos ta busca solucion y nos ta actua, nos ta kere de bienestar general di pais Aruba den loke ta trata enseñansa ta wordo asina miho sirbi’ e mandatario a expresa.


text: Diaranzon anochi a drenta informe di cu hendenan lo a tende tironan den area di Tanki Leendert, mesora a dirigi varios patruya den e area. Na yegada di e patruyanan a bin compronde cu tin varios informacion cu ta ser suministra entre nan cu un auto cu un pareha aden lo pasa y a los 4 tiro, cu 4 persona tabata core bay pabao y hasta cu un persona herida na cabez lo a core bay direccion di Retraco. Polis a sera e area pa asina cuminza cu e investigacion. Na hospital no a yega ningun hende herida. Polis ta sigui investiga e caso y a keda di busca imagennan audio visual di lo susedido for di camaranan den cercania.


text:
ORANJESTAD- 30 augustus 2021. Segun resumen di awe 50 persona a recupera y un total di 43 caso nobo di COVID-19 a keda registra cual 7 ta no-residente y 36 ta residente. E cifranan aki ta representa un ‘Positivity rate’ bou di nos residentenan di 29%. E cantidad di casonan activo di COVID-19 pa awe ta 561 y cantidad di fayecidonan relaciona cu COVID-19 a aumenta na 139 cu fayecimento di 2 residente. Forsa na famia di e fayecidonan. Datos di COVID ta ilustra casonan nobo cu un average semanal di 64 caso pa dia y un average di ‘positivity rate’ semanal di 26% pa dia.
Actualmente na Aruba tin 56 persona interna debi na COVID di cual 12 ta den ICU y 44 riba piso general y na Colombia tin actualmente 16 persona den Cuido Intensivo.
DATOS;
For di comienso di juli cu DELTA a haci su introduccion na Aruba por observa cu lamentablemente 32 persona na Aruba a perde e bataya contra e virus di COVID-19. E edad di esnan cu a fayece apesar di tawata tin 1 of mas vacuna ta varia entre 75 cu 94 aña y e edad di esnan cu a fayece sin cu nan tawata vacuna cu ningun vacuna ta varia entre 46 cu 95 aña indicando cu e risico pa fayece na un edad mas jong ta mas grandi serca esnan no-vacuna.


text:
Den su veredicto di awe, diaranzon 23 di juni 2021, huez mr. M. Soffers, di Juzgado di Promer Instancia, a dicidi cu gobierno mester duna partido AVP, pa mas tarda dia 24 di juni 2021 pa 12:00 di merdia, un copia di e registro di votador, cu ta contene e nombernan y e distrito unda nan ta vota. E demanda cu e partido a entrega na corte tabata pa suspende e decision di gobierno ā ministro di asunto general mas specificamente ā pa no duna e partido ningun informacion mas di e registro di votador. E demanda tabata encera e exigencia pa entrega, pa mas tarda 12:00 or di merdia di 24 di juni nomber, adres, fecha di nacemento y number di e distrito unda e votador mester bay vota, den forma digital.
Di banda di e demandante a trece entre otro dilanti cu e articulo 10 di Kiesverordening no ta en pugna cu articulo 8 di Tratado Europeo di Derecho Humano (EVRM) ya cu e otorgamento di e datonan ta cumpli cu e exigencia cu e ta regla den ley. Ademas cu tin otro pais den Reino cu tin e mesun legislacion (Corsou).
Di banda di gobierno (y Conseho Electoral) a argumenta cu e articulo 10 inciso uno di Kiesverordening ta un infraccion di e ambito priva di persona y ta en pugna cu e Tratado. Dunamento sin ningun restriccion di tur dato di e Registro na partido(nan) ta un infraccion fuerte di e ambito priva di tur persona, y cu gobierno, anticipando un cambio di ley pa elimina articulo 10, a dicidi cu no ta duna e partidonan e lista mas.
Huez Soffers, despues di scucha e argumentonan di ambos banda, a dicidi cu den su posicion di huez den un caso cu ta encera un prevision provisional (voorlopige voorzieningā) no ta autorisa pa expresa su mes tocante e pregunta den ki sentido e infraccion contra articulo 8 di EVRM ta permisible, ya cu esaki lo requeri tratamento den e ābodemprocedureā. Por lo tanto e huez ta yega na un veredictio a base di un ponemento den balance di e interesnan envolvi.
A base di esaki ta yega na e veredicto cu ta suspende e decision di gobierno, cu e partido demandante mester haya e datonan, sin embargo limita na e nombernan y e number di e distrito unda e persona mester vota, y ademas cu esaki no mag di ta un lista digital.
Te aki nos relato; despues lo sigui mas detaye.


text:
Parlamentario Tromp-Lee:
All Stories
Aquannette Gunn (MAS):
Secretaris General di MEP:
Secretaris General di MEP na Mike Eman: Hulanda mester sa cu...
Parlamentario Ricky Hoek (MEP):
Parlamentario Shailiny Tromp-Lee (MEP):
ORANJESTAD (AAN): 24 di augustus na Cede di MEP, Fundacion Formacion Politico Nelson Orlando Oduber
MEP: --- ORANJESTAD (AAN): Durante e periodo di gobernacion di Gabinete Mike Eman di 2010 pa 2017
Lider di Fraccion di MAS, Marisol Lopez- Tromp:
ORANJESTAD (AAN): Despues di e debacle cu e rapport di Carmabi cu ta mustra cu awanan na costa Zuid di Aruba ta contamina, minister Arends, a bin cu otro maneho dudoso mas.


text:
Re-apertura di Teleshop Santa Cruz cu un diseño nobo y moderno
SETAR como compania innovativo ta sigui inverti den su Teleshopnan pa brinda su clientenan un experiencia nobo y moderno rond Aruba. Despues di un periodo di trabou, SETAR ta orguyoso di por anuncia e re-apertura di su Teleshop na Santa Cruz completamente renoba cu un estilo nobo. E Teleshop na Santa Cruz ta e di tres cu un diseño cu ta refleha e naturalesa di nos isla y e simbolo di SETAR como nos compania nacional di telecomunicacion.
Clientenan cu bishita e Teleshop na Santa Cruz ta wordo ricibi pa un host(ess) na entrada. Unabes eynan clientenan por kies pa paga nan recibo na e “machine di Clarita” di un forma rapido of tuma asiento pa wordo atendi pa un di nos representantenan.
Den e Teleshop moderno tin un area pa wak e ultimo celular y acesorionan cu tin na benta, como tambe “media tables” pa recarga cualkier celular, tablet of laptop. Ademas, tin un area di “touch and feel”, caminda cu clientenan por experiencia tecnologianan nobo cu tin rond mundo y un area caminda clientenan por wak television confortablemente mientras ta warda pa wordo atendi.
Teleshop Santa Cruz ta habri su porta pa publico diahuebs 14 di november 2019. SETAR ta invita Aruba completo, en especial e pueblo di Santa Cruz y vecindario, pa pasa admira e Teleshop nobo cu ta habri di dialuna pa diasabra di 9.00 am te cu 5.30 pm.


text:
Tropical Rum Raisin Dessert
Bo tabata sa ku eiskrim ta e pasaboka mas gustá na mundu? Esaki ta konta tantu serka mucha komo adulto, hende muhé i tambe hende hòmber. Ta difísil pa topa un persona ku no sa kome eiskrim. E ta un ‘dessert’ perfekto pa kualke okashon. Loke ta hasié asina speshal ta e echo ku tin sufisiente sabor pa gusto di kada persona. Banda di esaki, bo por kombin’é fásil ku diferente otro ingrediente i krea un pasaboka aun mas delisioso. E reseta di Tropical Rum Raisin Dessert akí ta speshalmente pa abo ku ta amante fiel di eiskrim. Manera e nòmber ta bisa, e ta trahá a base di eiskrim di rum raisin, kombiná ku panlefi i algun otro ingrediente sorpresa.
Loke bo ta bai siña:
– Un reseta fásil i delisioso pa bo malkriá bo mes kuné óf sorprendé bo famia
Konosementu
· Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
· Video ku durashon di 6 minüt i 18 sekònde
· Akseso ilimitá na video
· Akseso via telefòn selular i kòmpüter


text:
SUPERMERKADO TAMBE TA BINI NA REMARKE PA KASTIGU
Dia di Mama ta tras di lomba. Hopi di nan meresé bendishon i energia positivo pa sigui tra. Ami ku ta mama, yu di mama i ta biba ku alegria i pena di hopi mama rònt mundu ke bisa kada un di bosnan, bo di bon ta na kaminda! Un felís siman pa tur mi lektornan nos tabatin un siman hopi eksitante tras di lomba, e representantenan di pueblo a skohe a yega na un akuerdo di gobernashon ku por sierto tin hopi atenshon pa e hende (sosial). Na tur e Parlamentarionan nobo ku huramentá pabien! Na esnan nobo, sòru pa bosnan ta e ehèmpel pa nos tur. Kòntròl severo de MEO den supermerkadonan tabata nesesario basta tempu kaba, un bon trabou di MEO!. Sr. Ronny Cornelis un empleado di Gobièrnu, ku su tim profeshonal a mustra un biaha mas ku mester ehersé responsabilidat sin tapa bista sin bèk! Esei ta ehèmpel pa hinter pueblo.
Pregunta: Señora mi ta hopi kontentu ku e trabou di gobièrno pa kontrolá produktonanan di konsumo riba na fecha di kaduká, ami mes, semper ta reklamá e supermerkado pasó tin bia den purá mi ta kumpra produkto kaduká nèt ora mi bai pa kambié masha kos e mènèdjer ta hasi pa troka e produkto kaduká pa unu ku ta bálido ahinda, mi pregunta ta e supermerkado nan aki ta haña un sorto di kastigu?
Danki pa e pregunta, I promé ku kontesta e parti di haña straf si òf no, mi tambe ta aplaudí e kontrol di Meo, pero ta algu ku mester a tuma lugá basta dia kaba pero manera e dicho ta bisa, mihó lat ku nunka. Den kuadro di bestuursrecht,(derechi atministrativo) ora ku inspektornan hasi tipo di kòntròl aki nan tin diferente medio ku nan por apliká na momentu ku konstatá inkumplimento ku regla. Preshon bou di obligashon di pago, ta un medio kaminda finansieramente e instansha ku faya ku lei, mester di un montante di sen pa stop ku e inkumplimento of evitá ku e ta ripití su mes atrobe. E sanshon aki ta pa prevení.
Maneho Obligatorio, (Bestuursdwang) ta un otro medio ku inspektornan di gobièrnu tin na nan disposishon ora no kumpli ku regla, e medio aki pa promové e fayo pa medio di un lei tèrminá e fayo ku e ta kometiendo. Si akaso e mes no tèrminá e fayo, e ora ei gobièrnu lo drecha e fayo riba kuenta di e inkumplidó. Esaki tambe ta den kwadro di reparashon.
Kastigu Atministrativo (Bestuurlijke boete) si no ta prevenshon ní reparashon esaki ta den kuadro di un straf pa esun ku ta den inkumplimento. Pa spanta otro nan. Prome ku bai over na duna but autoridat mester skucha e partido ku ta den inkumplimento promé i e fayo mester ta basá riba un lei i tambe mester ta bon kla na e esunku faya dikon i pakiko e ta haña un but. Dor ku e boete aki tin straf den dje autoridat mester tene kuenta ku algun regla di strafrecht, (kastigu penal) esaki segun tratado internashonal riba derechi humano.
Pues ya bo sa, nos tin un responsabilidat ku nos mes na promé lugá i esei ta kontrolá tur produkto ku bo ta kumpra pasó ta sèn bo ta paga i bo ta bezig ku alimentashon pa bo kurpa i bo famianan. Outoridat mester siguí kontrolá, implentá sanshon i informá su suidadanonan, pasó un kurpa i un mente saludabel ta garantía pa un bon futuro.


text:
23 di aprel
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
23 di aprel ta e di 113 dia di aña (114 den un schrikkeljaar) riba e kalènder gregoriano. Ta resta 252 dia pa sera e aña.
A sosodé[editá | editá fuente]
A nase[editá | editá fuente]
- 1889 - Karel Doorman (f. 1942), un almirante hulandes.
- 1922 - Boy Ecury (f. 1944), studiante arubano, kende tabata luchadó di resistensia durante Di Dos Guera Mundial na Hulanda
- 1924 - Adèle Rigaud (f. 1967), feminista, aktivista i polítiko kurasoleño.
- 1977 - Andruw Jones, un pelotero kurasoleño.
A fayesé[editá | editá fuente]
A selebrá/konmemorá[editá | editá fuente]
- Dia Internashonal di Buki (UNESCO) na honor di e dia di fayesimentu di Cervantes i dia natalisio di Shakespeare (tur dos dia 23 di aprel 1616).
- Dia di San Jorge


text:
Nos tur tin sierto derechonan basiko pa loke ta trata kuido mediko. Spesialmente personanan ku malesa króniko, ku tin derechi riba kuido di akuerdo ku lei AVBZ. Riba e website di SVB bo por haña tur informashon di e lei aki ku ta para pa Algemene Verzekering Bijzondere Ziektekosten AVBZ (Seguro General pa Gasto Médiko Spesial), ku ta mihó konosí komo ‘Lei di Labizjan’. Bo por klèk riba e link aki pa lesa over di e lei. Awor bo sa kiko AVBZ ta enserá i tambe kon bo por pidi pa haña esaki, pero kiko ta pasa ora SVB ningabo di haña e kuido dor di AVBZ?
Akinan kosnan por bira difisil. Hopi hende no sa ku nan por apelá e rechaso i kua ta e kaminda ku mester kana. E proseso no ta nada fasil i ta basá riba leinan teknikamente kompliká. Pa un persona ku un enfermedat króniko esaki ta aun mas difísil; e mester deal ku su desabilidat tur dia i riba dje, e mester ta un eksperto den lei pa por kompronde e prosedura i tambe por skibi un karta di apelashon.
E proseso
Fundashon Alton Paas a kombersá ku Sra. Sandra Smith i gustosamente e la splika nos e proseso den término mas simpel i e la duna nos algun opshon kon trata ora SVB ninga e petishon pa kuido di akuerdo ku lei AVBZ. Segun Sandra, basikamente personanan ku tin malesa króniko, sin oportunidat pa por mehorá, ta kai bou di lei AVBZ.
Tin LAR, Landverordering Administratieve Rechtspraak, ku ta regulá AVBZ, komo tambe otro regulashon nan na SVB. Segun LAR, tin dos manera diferente pa apelá rechaso di SVB.
- Entrega di karta di opheshon na direktor di SVB
- Bai korte
E prome opshon
E persona ku tin opheshon kontra rechaso di un petishon, por apelá serka direktor di SVB denter di 6 siman despues di fecha dje karta di rechaso. Mester apelá ku un karta di opheshon ku ta inkluí e motibunan. Lo kolektá informashon di e departamentu en kuestion ku tabata involví den e desishon aki i ora nan tin tur informashon, nan ta invitá e kliente (i su representante, si e tin esaki), huntu ku e staff di SVB, pa un reunion formal pa diskutí e opheshon. Ambos partido ta haña e chèns pa trese nan punto dilanti, sea ta e keho òf defensa i ku e informashon adishonal aki, e komishon di konsehero ta evaluá e kaso i asina ta akonsehá direktor di SVB. E direktor no ta obligá di sigui e konseho aki, pero den majoria kaso, e ta hasi esaki. Si bestuur ta bai di akuerdo ku e komishon di konsehero pa aprobá e apelashon di e kliente pa AVBZ, nan lo notifiká e kliente ku un karta. Si e respuesta ta negativo, òf si e direktor di SVB ta bai kontra e desishon di e komishon, e lo notifiká e kliente esaki den un karta, ku su motibunan. E karta aki tambe ta sirbi komo desishon final di SVB.
Di dos opshon
Ora e kliente risibi e karta aki, e tin 6 siman pa hasi uso di e di dos opshon, ku ta bai korte i laga desishon final den man di juez. LAR ta deskribí kompletamente kon e prosedura aki ta bai. Bo por opta pa sea bo ta bai korte mesora enbes di apelá kontra e direktor di SVB òf bo ta apelá kontra e direktor di SVB prome i despues bo ta hiba e kaso den korte. Korte ta e ultimo paso ku por kana den e kaso i bo no por bai bèk na apelá kontra e direktor, despues di a bai dilanti juez.
Algun sugerensha
Esaki ta djies un splikashon kortiku kon e sistema ta traha, pero esaki ta algu básiko. E proseso no ta nada fasil manera e ta parse. E karta di opheshon mester tin varios rekisito manera ta presentá den LAR i mester sigui un prosedura tambe. E proseso por ta teknikamente hopi kompliká i un eror chikí por disidi kaba si e petishon lo wòrdu aprobá òf nò. Pesei Sandra ta rekomendá lo siguiente:
- Semper apelá prome na e direktor di SVB, asina bo por resolvé e kaso internamente sin bai korte. Esaki ta kosta sèn i tempu.
- Sea sigur ku bo apelashon ta kuadra ku e tempu ku ta rekerí i tambe wak pa tur e rekisitonan ta na òrdu.
- Si ta posibel, ta rekomendabel tin un abogado, un eksperto den lei of un konsehero ku por representabo na momentu di apelashon i ku ta sigur ku tur kos ta kana segun e prosedura korekto.
- Si bo no por paga un abogado, wak e posibilidat di tin un konsehero pro-deo (pagá dor di gobiernu) na departamentu di SAOW. Tambe ta posibel pa pidi informashon i judansa na Tienda di Lei; ku ta konsistí di studiantenan di lei ku ta duna konseho i asistensia gratis na e personanan ku no tin salario of ku tin un salario abou.
Nos ta spera ku e informashon aki por a juda un i tur ku a wòrdu rechasá pa e lei di AVBZ. Pa mas informashon, tuma kontakto libremente ku Fundashon Alton Paas.


text:
4 Mart 2018 di 5 edishon di The Annual Fitness Challenge ku tema:
UNI KÒRSOU DEN MOVESHON
WILLEMSTAD, Fundashon Alton Paas ta hopi kontentu i agradesido kon inklusivo nos komunidat ta birando i ku ta teniendo kuenta ku hendenan ku ta usa ròlstoel. Despues di a terminá e temporada intensivo di nos Curacao Inclusion Award den 2017 awor nos ta trahando riba inklushon for di un otro perspektiva ku ta moveshon.
Hopi persona ta kòrda e ultimo edishon di e Fitness Challenge i e ambiente ku ela krea. Un di e momentunan mas impaktante tabata mira e personanan den ròlstul tambe partisipá den Fitness Challenge mei mei di otro personanan ku no ta den ròlstul. Esei ta un ehèmpel klave di inklushon ku komo fundashon nos ke sigí stimulá. Tur persona ku tur su abilidat den moveshon. Pesei e yamada ta bai na abo. Sea ku ta man bo por move, sea ku ta pia so bo por move, sea ku ta mira so bo por mira, sea ku ta skucha so bo por skucha, sea ku bo ta sobrepeso òf bou di peso, jòng òf edat avansá nos ke uni Kòrsou denmoveshon. Ku e intenshon pa demostrá kon inkusivo nos ta komo komunidat i tambe empoderá otro. Nos tur ta Kòrsou i mas nos uní, mas fuerte nos abilidatnan ta bira. Kada aña Fitness Challenge a bin ta krese i ta hañando mas partisipashon. Esei sigur ta pasobra nos tur ta mirando e importansia di moveshon i un estilo di bida mas saludabel. E ser humano ta diseñá pa move. Pa 99.9% di historia humano, e aktividatnan fisiko tabata parti di e bida diario i algu normal di e mundo diario (Astrand, 1986). E aktividat fisiko di tur dia tin un base biologiko den nos kòntrol sentral i inaktividat ta stroba e funshon normal i ta kontribuí na desbalansenan kroniko (Rowland, 1998). Nos kurpa tin un nesesidat inherente pa hasi ehersisio. Pa un persona ku dwarslaesie sigur moveshon ta esensial pero pa tur persona moveshon ta importante i ku esaki asta por aportá na e kambio di kustumbernan pa nos bai logra bira un komunidat ku un estilo di bida mas saludabel. Pa e ultimo 4 edishonnan nos tur a kustumbra ku Fitness Challenge ta den yanuari pero pa e di 5 edishon nos a yega na un fecha diferente kual 4 di mart 2018. Pesei Fundashon Alton Paas ke informá Kòrsou pa reservá 4 di mart 2018 pa e di 5 edishon di The Annual Fitness Challenge ku lo bai tin kosnan hopi great kompará ku añanan anterior. Reservá 4 mart 2018 pa “Uni Kòrsou den Moveshon”.


text:
Parlamentario Curtley Obispo: Status implementashon Akuerdo di Gobernashon 2017-2021 pa loke ta resiklahe i waste to energy dor di Selikor N.V
Minister di Salubridat, Medio Ambiente i Naturalesa
Senjora Susanne Camelia-Römer
Fort Amsterdam # 17
Djárason, 23 òktober 2019
Tópiko: Status implementashon Akuerdo di Gobernashon 2017-2021 pa loke ta resiklahe i waste to energy dor di Selikor N.V.
Apresiabel Minister señora Susanne Camelia-Römer,
A base di e Akuerdo di Gobernashon 2017-2021, pa ami komo parlamentario ta importante pa sa e status di implementashon te ku dia 23 òktober 2019 pa loke trata resiklahe i waste to energy dor di Selikor N.V. Pa medio di e karta aki mi ta aserka Minister ku e siguiente preguntanan i petishon konforme artíkulo 57 di Areglo di Estado di Kòrsou (nos lei máksimo) i artíkulo 96 di Reglamentu di órden di Parlamento di Kòrsou:
(1) A entamá te ku 23 òktober 2019 un trayekto di separashon di shushi i resiklahe agresivo kompañá ku kreamentu di proyektonan den kuadro di Ekonomia Blou (resirkulashon di desperdisio)? Si òf No. Dikon si òf no?
(2) A investiga te ku 23 òktober 2019 proyektonan konkreto den kuadro di Ekonomia Blou (resirkulashon di desperdisio)? Si òf No. Dikon si òf no?
(3) A investigá proyektonan konkreto, i a elaborá esakinan den kuadro di prosesamentu rendabel di shushi den energia duradero (waste-to-energy).
(4) Un parti klave pa logra éksito pa loke ta Ekonomia Blou (resirkulashon di desperdisio) ta pa ta mas serka di e konsumidó. Mas hende kontribuí na esaki ta nifiká un Ekonomia Blou mas grandi pa Kòrsou, ta krea mas kuponan di trabou i un mihó medio ambiente pa nos tur ku ta biba aki Na Kòrsou. Preguntanan na Minister: (a) Selikor N.V. tin plannan konkreto pa huntu ku supermerkadonan introdusí kònteinernan di resiklahe na supermerkadonan? Si òf No. Dikon si òf no? (b) Selikor N.V. tin plannan konkreto pa na puntonan stratégiko den barionan introdusí kònteinernan di resiklahe? Si òf No. Dikon si òf no?
Petishon tambe na Minister pa mi risibí e kuenta anual 2018 di Selikor N.V.
Atentamente,
Curtley Obispo
Parlamentario pa Kòrsou
PAR


text:
6 di juli 2015: Dialuna ultimo Aruba Airport Authority N.V. a celebra un otro logro cu Insel Air Aruba, esta e inauguracion di e ruta Aruba-Medellin-Aruba. Esaki a sosode hunto cu partnernan den turismo y cu e Consul di Colombia na Aruba. Ta e intencion di e aerolinea Arubano pa habri varios otro rutanan directo pa otro ciudadnan na Colombia, asina Tita Iglesias, Marketing Manager di Insel Air Aruba a splica. E vuelonan aki ta dirigi na facilita e trafico entre Aruba y e pais cu tin 30% di e mercado Latino Americano den e turismo di nos isla. Jo-Anne Arends, Head Airline Marketing na Aruba Airport Authority N.V. a felicita Insel Air Aruba, referiendo na e ruta nobo como un destinacion hopi importante pa Colombianonan biahando pa Aruba pa vakantie y pa bishita famia, como tambe pa Arubianonan cu ta bishita Medellin pa vakantie of pa turismo medico. Esaki ta e di 10 destinacion pa Insel Air Aruba. Siman pasa Insel Air a cuminsa cu vuelo pa San Juan, Puerto Rico, un mercado cu a keda sin vuelo directo pa mas of menos shete aña. Pa mas di 20 aña a maneha e mercado aki, transportando alrededor di 130 mil pasahero pa aña. San Juan ta e hub pa transportacion aereo mas grandi den Caribe; mas di ocho miyon pasahero ta uza e aeropuerto aki anualmente. Actualmente, Aeropuerto Internacional Reina Beatrix di Aruba ta un di e aeropuertonan cu mas trafico den region Caribense, cu 31 aerolinea transportando mas o menos 2.3 miyon pasahero pa aña, principalmente for di Norte America, Sur America, Caribe y Europa. Ta remarcabel e desaroyo di rutanan potencial nobo pa Aruba, como tambe mantencion di rutanan existente di Insel Air Aruba. Otro siman nos lo inaugura e vuelo pa Sint Maarten, via di Santo Domingo na Republica Dominicana, asina Jo-Anne Arends a añadi, satisfecho cu e esfuersonan di e aerolinea y e aumento di trafico pa Aeropuerto Internacional Reina Beatrix. El a haya e vuelo cu Insel Air Aruba pa Puerto Rico uno excelente; unda cu tabata tuma anteriormente casi 10 ora pa yega Puerto Rico, cu e vuelo directo, incluyendo cuminda, e ta tuma solamente un ora y mey pa yega Puerto Rico for di Aruba. Representantenan di medionan di comunicacion di Aruba, como tambe stakeholders di AAA y Insel Air Aruba, incluyendo representantenan di Aruba Tourism Authority (ATA) y Aruba Hotel and Tourism Association (AHATA) tabata presente y a bay abordo di e Fokker cu capacidad pa 80 pasahero, networking y haciendo plannan, identificando y analisando partnershipnan potencial nobo. Insel Air Aruba ta bula dos biaha pa siman riba e ruta Aruba-Medellin-Aruba, riba dialuna y diahuebs. “Como aeropuerto nos ta hopi contento cu Insel Air a probecha di un otro oportunidad mas y mi ta kere cu nan ta bay ta hopi exitoso”, asina Jo-Anne Arends a subraya. Aruba Airport Authority ta enfocando riba planning y metanan di termino cortico y teniendo Insel Air Aruba como un partner ta un benchmark importante pa monitor. Concluyendo Jo-Anne Arends a splica cu tur plan pa termino cortico ta wordo desaroya paralelo na e plannan di termino largo di Aeropuerto y ta inclui mas vuelo y miho acomodacion.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Guia pa trahado: Con pa Notifica AO durante Shelter in Place
Ora di notifica AO tin un procedura pa sigui. Akibao ta splica con pa haci esaki durante e Shelter in Place.
- Na momento cu bo ta sinti suficiente malo pa no por realisa bo trabao, yama bo doño di trabao.
- Aunke bo no tin obligacion di menciona kico bo ta sinti, trata di splica mas cu bo por e partinan di bo trabao cu bo no por realisa.
- Calcula den cuanto dia bo ta kere bo por bay traha bek. Ta honesto cu bo mes y cu bo doño di trabao.
- Si tin algo na trabao cu ta molestia’bo y ta haci’bo sinti malo, trata na comunica esaki. Purba di yega na un solucion cu bo doño di trabao.
- Percura pa bo doño di trabao por keda den contacto cu’bo durante e dianan di AO.
- Si cu bo ta sigui malo riba e dia cu bo lo a bay traha bek, yama bo doño di trabao atrobe.
Cu bo compania ta ser considera esencial ta pasobra e ta importante pa pueblo di Aruba. Bo ta importante den esaki!
Nos ta den un situacion extra ordinario. Mustra bo miho cara como trahado pa fortifica bo relacion cu bo doño di trabao ariba termino largo.
Lesa e ultimo noticia oficial riba website di DVG: https://www.arubacovid19.org/


text:
ORANJESTAD – Na aña 2008 Gobierno di Aruba a dal e prome paso den direccion di transicion pa energia mas limpi. E tempo ey Aruba a construi su prome Parke di Molina na Vader Piet. Na aña 2009 el a drenta den funcion produciendo 30 Megawatt (MW) di coriente cual ta bon pa 16 % di e total di capacidad di coriente cu Aruba tin mester. Pa e siguiente añanan Utilities Aruba hunto cu WEB y ELMAR lo tin e tarea pa ehecuta e plan nacional di energia di Gobierno pa logra cu nos mes ta produci 45 pa 50 % di nos energia; cual lo ta limpi, renobabel y pagabel.
Durante Gabinete Wever-Croes I a alinea tur stakeholders den sector di energia na Aruba pa yega na un meta comun pa Aruba. E “Energy Policy” aki ta delinea e trayecto cu Aruba lo cana pa logra reduci e dependencia di HFO cu 45 pa 50% pa anja 2023.
Mientras Aruba ta recuperando di e pandemia mundial Covid-19, nos a wordo confronta cu un otro crisis mundial: e guera di Ukraina. Un guera cu ya ta durando pa 6 luna y cu a causa un crisis energetico mundial, cu a causa inflacion severo den prijs di crudo, gas y consecuentemente di energia. Nos companianan estatal di utilidad, a absorbe mas cu nan tabata por di e impacto di aumento di costo di energia. Sinembargo pa nan por sigui opera pa Aruba como pais por sigui funciona y desaroya, e prijsnan mester a wordo ahusta. Cu menos efecto inflatorio y mas social cu ta posibel.
Afortunadamente Gobierno di Aruba ya tabata tin su plan nacional di energia cla, y cual ta inclui reduci dependencia di HFO y expande nos capacidad pa produci mas energia di e biento cu ta supla constante; e noordoostpassaat cu nos dushi isla di Aruba ta bendiciona cu ne. Y tambe genera mas energia di esolo.
E meta ta cu pa 2050 lo por logra di ta “Klimaat Neutraal” esta cu nos a logra elimina tur emision di CO2 of si tin mes; nos lo tin suficiente produccion di energia limpi pa compensa e cantidad di CO2 emiti.
Aki ta pensa riba suministra WEB cu gas natural LNG como e fuel di transicion. Awor e siguiente paso ta wordo tuma pa expande nos capacidad di energia di biento y asina pronto lo yama ayo na HFO y bonbini na un futuro di energia mas limpi, renobabel y cu prijs stabiel. Tur esaki lo ta bon pa nos economia, nos salud y bon pa nos planeta.


text:
Minister di Finansa y Cultura Xiomara Maduro ta cita Gobernador su discurso na apertura di aña Parlamentario 2022-2023 E maneho di Gobierno ta pa yega na finansa publico duradero y responsabel
Minister di Finansa y Cultura Xiomara Maduro ta cita Gobernador su discurso na apertura di aña Parlamentario 2022-2023
E maneho di Gobierno ta pa yega na finansa publico duradero y responsabel
Awe diamars mainta tabata apertura di Aña Parlamentario y manera ta un tradicion e dia aki Su Excelencia Gobernador di Aruba ta tene su discurso caminda e ta trece dilanti e maneho di Gobierno di Aruba pa e siguiente Aña Parlamentario.
Temponan bon y Temponan Duro
Gobernador di Aruba durante su discurso a trece dilanti cu den bida bo ta hayabo ta confronta temponan bon y duro, pero entre e temponan aki nos ta haya oportunidad pa bira mas fuerte y alabes humilde como ser humano. Ultimo añanan Aruba a keda confronta cu temponan duro, cu a marca nos isla y nos comunidad, lagando lesnan importante pa futuro desaroyo di nos Pais, pero nos Pais Aruba ta determina pa lanta bek y sigui lucha pa bienestar di un y tur.
Finansa Publico Duradero y Responsabel
E maneho di Gobierno ta pa yega na finansa publico duradero y responsabel. Un di e obhetivonan ta pa reduci debe y gastonan di interes di acuerdo cu normanan internacional manera recomenda pa e Fondo Monetario Internacional y palabracion haci cu Hulanda na 2018.
Efectonan riba finansa publico lo tuma su tempo
Nos Pais a sali di e tempo duro cu e virus di Covid-19 a hinca nos pais aden, cu yudansa, pero nos situacion ta keda delicado. Nos economia, sosteni pa e actividad principal – cu ta nos turismo – ta mustrando señalnan di un recuperacion fuerte. E efectonan riba e.o. finansa publico lo tin su impacto pa hopi aña ainda. Lo tuma su tempo pa yega atrobe na resultadonan presupuestario confortante. Y e heridanan cu e pandemia a ocasiona den cada hogar aki na Aruba, ainda no a cura completamente.
Presupuesto 2023
Den e Presupuesto pa 2023, a logra reduci diferente gasto y aumenta entradanan di Pais door di pone enfasis riba e.o. cumplimento di impuesto. E gastonan di interes di nos debenan sinembargo ainda ta un peso grandi riba nos finansa publico. E palabracionnan haci cu Hulanda den cuadro di sosten di likides durante 2020, ta den pleno ehecucion atraves di e paketenan di reforma pa asina cumpli cu e acuerdonan haci recientemente cu Hulanda. Departamentonan di Gobierno ta trahando


text:
WILLEMTAD — Manera ya nos a anunsiá, awe, djaweps promé di sèptèmber nos selekshon nashonal lo bai tin un partido di training kontra Achilles’29 kual ta un ekipo di e liga Jupiter di Hulanda. Durante e partido aki Sr. Remko Bicentini lo fungi komo entrenadó di nos selekshon nashonal pa promé biaha. E partido aki lo tuma lugá na Sportpark De Heikant (Groesbeek) na Hulanda pa 4’or di atardi i ta kompletamente grátis.
E hungadó ku a keda selektá pa tuma parti na e partido aki ta lo siguiente:
- Eloy Room (Vitesse)
- Joel Saro (Babberich/Liemers)
- Jafar Arias (FC Dordrecht)
- Germaine ‘Kemy’ Agustien
- Jarchino Antonia (FC Groningen)
- Ayrton Statie (FC Oss)
- Shanon ‘Cheese’ Carmelia (Ijsselmeer Vogels)
- Felitciano Zschusschen
- Gillian Justiana (Helmond Sport)
- Jason Wall
- Civard Sprockel (FC Eindhoven)
- Gianluca Maria (JVC Cuijk)
- Micheal Maria
- Rhu-Endly ‘Cuco’ Martina (Southampton)
- Everon Pisas (FC Dordrecht)
- Dustley Mulder
- Rihairo Meulens (FC Volendam)
- Doriano Kortstam (Roda JC)
- Mischa Boelens (Achilles 29)
- Leandro Bacuna (Aston Villa)
E partido aki lo ta parti di e preparashonnan pa nos 2 kompromisonan di e terser buèlta di e Scotiabank Caribbean Cup. E promé partido lo ta djárason 5 di òktober próksimo aki na Kòrsou kontra Antigua & Barbuda miéntras e segundo partido lo tuma lugá djamars 11 òktober na Puerto Rico kontra Puerto Rico.


text:
"Un fuente digital pa bendishoná nos rumannan i oyentenan, i pa yuda den formashon spiritual di esnan ku ta na un distansia leu ku no por asisti sirbishinan. Alabes e intenshon ta pa sostene e otro ministerionan di Grasia tantu na Hulanda Eropeo i Karibense komo un medio ku por hasi uso di dje."
Laga nos yama Dios danki pa su obra radial komo ku Dios mes ta E Fuente di Grasia. Ku bon Dios por laga pa medio di radio "Fuente di Grasia" su konosementu plama ront mundu...den nomber di Kristu Hesus....Amen.
2 Korintionan 2:14-15
14. Pero mester yama Dios danki! E ta hiba nos semper den su marcha di viktoria, pasobra nos ta uní ku Kristu. I pa medio di nos, Dios ta plama konosementu tokante djE mes tur kaminda manera un holó dushi. 15. Pasobra nos ta manera e holó dushi di sensia ku Kristu ta ofresé Dios i ku ta plama tantu meimei di esnan ku ta haña salbashon komo meimei di esnan ku ta bai pèrdí.
Romanonan 8: 28
28 Nos sa ku tur kos ta kontribuí na bienestar di esnan ku ta stima Dios, esta esnan ku El a yama di akuerdo ku su propósito.
Efesionan 3:20-21
20 Gloria na Dios, ku por hasi infinitamente mas di loke nos por pidi òf pensa, pa medio di su poder ku ta trahando den nos. 21 Ku pa semper E haña gloria den iglesia i den Kristu-Hesus, siglo tras di siglo. Amèn!


text:
Secretario General di MEP ta cuminsa na felicita Gabinete Wever Croes || pero muy special nos Minister President sra. Evelyn Wever – Croes y nos Minister di Finansa sra. Xiomara Maduro, kendenan ta e motornan hunto cu e profesionalnan tras di e logro aki. Momento pandemia a dal na maart 2020 unda cu mundo y Aruba a ‘shut down’. Aruba cu ta depende mas di 95% riba turismo a bay plat y no tabatin entrada. Momentonan di angustia unda mester tuma decisionnan sin sa unda nos lo bay termina como cu no ta existi un draaiboek e tempo ey pa un pandemia. Pues curashi y vision pa nos a traspasa den e momentonan dificil aki.
AVP a vota contra Presupuesto 2020:
Momentonan asina ta pone hende pensa cu ta e momento pa nos para hunto pa henter e pueblo di Aruba. Expertonan di Banco Central y Economische Zaken ambos a calcula cu Aruba lo tin necesidad di mas di 1000 miyon pa traspasa e aña y brinda ayudo na pueblo. SVB a calcula cu 37000 hende lo por perde trabou. Cu tur e informacionnan aki conoci AVP a vota contra Presupuesto di Aruba 2020 y alabes a bandona edificio di Parlamento sin importa un “bledo” pa un ayudo pa comunidad. Cifranan na final a conclui un deficit di pais Aruba di 1028 miyon. Hulanda si a saca un man y a presta Aruba 1000 miyon desde pandemia pa awor. Secretario General di MEP ta sinti necesidad pa splica esaki paso AVP no por ta pidi bo voto anto e momento mas critico cu TUR hende di Aruba mester a uni of ‘atleast’ “vota” VOOR pa e presupuesto di ayudo na 2020, AVP a bira lomba na e ayudo pa pueblo. Esaki ta prohibi pa lubida.
Den apenas 3 aña di un deficit di 1.028 miyon pa un deficit di 25 miyon:
Nos mester duna Cesar loke ta di Cesar. Sigur no ta placentero pa goberna den crisis y Pandemia pero saliendo di Crisis nos a confonta nos mes cu guera di Rusia /Ukraine cual a afecta prijs di petroleo, gasolin, awa, coriente, fleta y comestibel y Aruba a bolbe cay den un “dip” pa factornan fuera di man di cualkier gobierno. Momento a tuma e gobierno over for di man di AVP na november 2017 cifra nan di Banco Central y Finansa Publico di Aruba a prueba cu Mike Eman y AVP a presta 2200 miyon cu deficitnan gigantesco di mas di 400 miyon pa aña sin cu tabatin ningun crisis na mundo. Pa e motibo aki CAFT/ LAFT a haya bida na Aruba esta desde aña 2014. Banda di esaki rapport Bo Aruba a ilustra cu prueba un otro 1600 miyon cu te awe Benny ni Mike a contesta riba dije. Alabes a mara e pueblo cu PPP proyecto na balor di 82.4 miyon pa aña te 2037. A mara man di 7 Gobierno pa paga e debe cu AVP a ocasiona sin cu tabatin un crisis. Unico crisis cu tabatin tabata den cas di partido AVP. No obstante tur esaki plus un pandemia y un guera e gobernacion actual trahando inteligentemente a reduci e deficit di 1.028 miyon cu esaki tabata na 2020 pa 25 miyon pa cu aña 2023. Tur esaki cu mira pa un surplus den 2024 unda Aruba finalmente lo cuminsa paga e debenan ocasiona pa Mike y AVP. En bista di un maneho responsabel y e resultado cu esaki ta brindando Aruba nos mester por duna un aplauso na tanto nos Minister President, sra. Evelyn Wever Croes, nos Minister Finansa, sra. Xiomara Maduro y coalicion hunto cu tur nos profesionalnan den veld. Gabinete Wever Croes || trahando responsabel!


text:
Karol G ta ‘pose’ riba portada di Vogue sin makiahe
Sinti nos kómodo manera realmente nos ta, ta algu ku hopi di nos ta bringa ku n’e tur dia, segun Karol G. Mirando ku e la disidí di sali riba portada di Vogue práktikamente sin niun makiahe riba e portada nobo di revista Vogue México i Latinoamérika den e edishon di Mart. Kada biaha ta mira mas di e karanan konosí ku ta pose sin filter riba intagram. Pero Karol G (Bichota) a bai mas leu dor di hasi esaki den su promé portada di e revista Vogue, unda ku e ta aparesé ku kasi nada di makiahe. E kantante Colombiana a disidí pose pa un seshon di foto i ta hasi nos tur kòrda ku un di su éksito nan ta su apariensia. Esaki ta un desishon ku e la tuma i ku e’la splika tambe na momento ku e tabata hasiendo e seshon di potrèt pa e portada. Asina mi a disidí di sali : Poko makiahe simpel i natural. Segun Karol G den e kaso aki e tabata ke pa su naturalesa papia pa su mes unda ta ilustrá su forma di pensa, éksito di su trabou, di su músika i e siguridat ku tabata algu hopi difísil konstruí ku e añanan su dilanti. Ban balorá ken nos ta, i no kon nos ta mustra.


text:
PHILIPSBURG/HILVERSUM – “Nos ta masha kontentu ku e marinirnan ku a manda aki, pero falta hopi mas di nan. Nos ta spera ku lo bini mas ayudo.” Esaki Marvio Cooks ta bisa for di Sint Maarten.
Huntu ku su famia el a buska refugio na Little Bay. Rònt di dje e ta mira hende sakeá, hopi di nan pa motibu di falta di kuminda, awa i akohida, pero tin di nan ta hisa aparato eléktriko nobo nobo tambe bai kuné. “Mester di mas vigilansha i mas mantenshon di òrdu.”
Prizòn
Evelien Henriquez-Dijkhoffz, ku na Sint Maarten den e bario Pointe Blanche ta mei mei di e estrago, ta spera ku lo bini mas militar. “Tin hopi kiebro, espesialmente den e área Pelican, ei mester di ayudo militar urgentemente.”
Den e mesun bario e prizòn di Sint Maarten, prizòn Pointe Blanche, ta keda. “E prizòn tin daño. Tin marinir ei pa vigilá, ke men mi ta trata di no pensa muchu riba esaki”, Evelien ta konta. Anshá e ta buska notisia tokante orkan Jose, ku ta un kategoria 4, i si e ta bini serka nan ei. Pa su alivio un stashon di radio ta den aire atrobe, pero e informashon ta keda skars.
“Mi a tende di mi ruman ku asta Rei ta bin pa duna sosten moral”, Marvio ta bisa. “Nos ta masha kontentu ku e sosten i e kosnan di Hulanda, pero hopi ta spera tambe ku lo aktua fuertemente kontra e sakeo i e kiebronan.”
Eveline tin idea pa meskos ku ora di Irma, e keda kas den un han serka su garashi ku ta di betòn harmá. “Kasi no tin shèlter. Laga hende ku a pèrdè tur kos haña lugá ei.” Ainda e dak di su kas tei pero hopi di su bisiñanan no tabatin e mesun suerte. E ta trata di drecha mas tantu ku e por, reforsá e kas mas ainda huntu ku su kasá i yuda otro hende. Tin bia e ta manda su yu hòmber bai mira konta ku e bisiñanan, di kua famianan den eksterior no a tende nada ainda.
“Akohida, seguridat i basta awa di bebe i sufisiente kuminda pa hende ta e prioridatnan ku defensa na Sint Maarten ta okupá kuné. Nos tin un renbak grandi i e ta yen. Por lo pronto nos tin awa. Kuminda sí lo bira un problema si no bini nada. For di un inventario serka nos konosínan a sali ku tin algun supermerkado ku no tabatin daño na nan frishidèr”, Eveline ta konta. “Esaki ke men ku pronto por entregá kos.”
‘Komunidat ta yuda otro’
Marvio ta bisa ku e drama na Sint Maarten ta trese hende serka otro tambe. “Hende ta den shòk, pero tambe gradisido ku nan ta na bida ainda i nan ta pará kla pa edifiká tur kos di nobo atrobe. Tur hende ta trata di yuda otro i por skonde serka otro den e próksimo tempestat.


text:
ORANJESTAD, Aruba – 30 December, 2015: Aruparking pa medio di e comunicado aki kier a informa Aruba completo cu dia 31 December 2015 lo ta e ultimo dia cu lo tin Free Parking pa e anja aki. Alavez nos kier a anuncia cu dia 1 y 2 di Januari tambe lo tin Free Parking den centro di ciudad en concecion cu e dianan di fiesta venidero. Nos ta spera cu tur hende por tuma bon nota di esaki y tambe kier a splika un biaha mas cu nos machine nan lo traha normaal, mirando cu cualkier persona bai pa tira plaka den e machine nan , esaki lo tume normaal y saka un recibo. Pa e motibo aki nos kier pa tur hende ta bon na altura cu lo tin Free parking e dianan venidero pa nan no mester bai tira plaka sin cu mester den nos parkeermeters nan.
Aruparking kier a avisa tambe cu nos oficina lo sera dia 31 December 2015 pa 11:30 am y tambe lo ta sera dia 2 Januari 2016. Nos oficina lo ta habri atrobe riba dialuna 4 Januari 2016 manera custumber.
Tambe Aruparking kier a tuma e oportunidad aki pa desea Aruba completo un aña 2016 cu hopi dicha y prosperidad y cu tur boso deseonan wordo cumpli. Esaki ta deseonan di Gerencia, staff y personal di Aruparking.


text:
Aruba completo tabata riba un standby relaciona cu e tormenta tropical cu lo mester a pasa ariba Aruba. Esaki a haci cu for di diaranson caba, tur luga mester a cera trempan.
Den e oranan di anochi, durante e ultimo boletin di gobierno, Prome Minister, mr. Evelyn Wever-Croes, a anuncia cu e tormenta tropical aki no ta forma un peliger mas y cu comercio lo habri normal diahuebs.
Pero grandi tabata e sorpresa pa hopi, cu mientras sector priva a draai normal, henter e aparato gubernamental a haya un dia mas liber. Esaki sigur a cay den mal tera, vooral cerca e comerciantenan cu p.e. no por a saca nan mercancianan for di Aduana, ya cu nan tabata cera of paga nan impuesto, ya cu nan tambe tabata cera.
Comerciantenan Uni di Aruba, por medio di su presidente, Frans Ponson, a bisa cu, te cu cierto punto nan ta di acuerdo cu gobierno, cu mester ta cauteloso ora cu ta trata di un situacion unda cu no tin control ariba dje.
Pero e mundo moderno y digital cu nos ta bibando den dje actualmente, e informacion ta yega asina lihe, manera cu por a ripara caba con lihe tabata tin update riba e situacion di tempo.
Pa un relato mas amplio, lesa TREMPAN.


text:
Si bo ta na un peso ideal kaba, 5 kilo no ta bai baha hopi na bo kurpa. Pero lo bo mir’e nèchi na bo barika.
Pesei nos a traha un serie di BMS meal plan special pa 5 kilo den 4 siman. Lo bo ta bahando djis un tiki aki aya, pero sigur 4 pa 8cm na barika!
E meal plan nan ta wòrdu adaptá na nesesidat di kada persona, pa asina nos por garantisa eksito. Kual nos a proba kaba a base di ya sentenares di persona ront Hulanda, Curacao, Bonaire, Aruba i Sint Maarten.
Pa ken e publikashon aki ta:
- Pa esnan ku ta na nan peso desea kaba i ke baha djis un tiki mas pa asina nan barika tambe bira par di cm mas plat.
- Pa esnan ku ke perde 1cm pa 3cm na barika tur siman. (4cm pa 12cm total).
- Pa esnan ku ke baha di peso komiendo, no sufriendo!
Pa ken e publikashon aki no ta:
- No ta p’esnan ku no ta papia, lesa i skibi papiamentu.
- No ta pa hende na estado.
- No ta, pa hendenan ku no por of no ta kome pan, batata i aros. Esaki nan ta produktonan obligatorio.
Preis i kontenido
- FL.100 pa Kòrsou,
- €50 pa Hulanda
- $45 pa Aruba i B.E.S Eilanden
Kiko bo ta haña pa e prèis ku bo ta paga:
- 10 Meal plan (menu) di kiko bo tin ku kome 5 bia pa dia pa 10 dia largu ku kumindanan variá (kual bo ta huza pa 5 siman) i baha minimo di 1cm pa 3cm na barika tur siman.
- Bo ta hanja tambe un meal plan mas di 7 dia di kuminda kual bo ta huza pa 1 luna, pa sigui kustuma ku bo komementu nobo asina bo no ta subi bek.
- Bo ta risibi tambe un BMS Drink plan di kosnan fasil kubo tin ku traha pabo bebe mientras bo ta huza bo meal plannan.
- 8 siman di Guia personalisá via e-mail pa yudabo den e proseso.
- Adaptashon i feedback, via e-mail pa fit bo guia mas na abo si ta nesesario.
- Tipnan i motivashon via e-mail, i facebook.
Kon ta paga.
Na Korsou bo por paga personal of via banko. Na tur sobra pais bo por paga via banko. Asina ku bo manda bo aplikashon, nos lo prepara tur kos i manda info di pago pabo.
Kon ta hasi aplikashon
- Klik e link aki –> http://eepurl.com/bQ2MHz
- Yena e formulario i Klik riba subscribe
- Denter di 5 minut lo bo risibi un email di konfirmashon. Si bo no hañe, check den junk/spam
Pa kualke pregunta Mail nos
bibamassalu@gmail.com


text:
Durante e rueda di prensa semanal, Minister Glenbert Croes a habri e siman anunciando e miembronan di e Management Team cu el a institui na DIMAS. Un paso cu tabata necesario despues cu e relacion di trabou entre Director Sra. Kathy Paskel y e mandatario a keda severamente afecta pa falta di confiansa.
Minister Glenbert Croes, desde cu el a bira e Minister encarga cu Integracion bou di cual DIMAS ta resorta, a bin ta haci su maximo esfuerso pa trece un mehoracion den e servicio di DIMAS. E mandatario tabata kier un servicio eficiente y eficaz pa e clientenan di DIMAS. Mirando cu e Sra. Ruiz-Paskel tabata semper purba frustra e proceso di mehoracion cu e mandatario a introduci, siman pasa Glenbert Croes a dicidi di nombra un management team cu lo encabesa DIMAS cu tur autoridad otorga pa su persona como e Minister encarga.
Miembronan ta:
Lirriane Frias – voorzitter
Edgar Arends
Henry Baarh
Jennifer Tromp
Un representante di Departamento di Recurso Humano
Meta principal di e Management Team ta pa cambia DIMAS su servicio di ‘Red Tape pa Red Carpet’, un servicio optimal, husto, eficaz, eficiente, humano cu e team completo mirando den e mesun direccion.
E mandatario tin pleno confiansa den e Management Team como tambe den e personal di DIMAS. Un era nobo a cuminsa cu un aire fresco di un team cu ta consisti di sanger hoben combina cu experiencia grandi unda cu uniendo forsa nos lo logra e miho pa e departamento aki.


text:
RBC Royal Bank Art Rules Aruba ta BEK y celebrando 5 aña!!
E programa educacional di arte cu a causa un furor na Aruba na 2010 awo ta celebrando 5 aña cu un fiesta extravagante di lansamento riba dia 5 di Juli, 2014.
Loke a cuminsa como un vision di Ira y Ayra Kip, Fundadornan di Art Rules y directornan di e Pancake Gallery Foundation, a bira e festival di zomer mas grandi na Aruba pa hobennan artistico interesa pa siña mas y explora y entrena nan banda artistico.
Cu e ayudo di partnernan fiel manera e Aruba Airport Authority, Art Rules Aruba desde 2010 a entrena mas di 700 individuo, cultivando nan talentonan y habilidadnan artistico. Loke e proyecto a haci ta no solamente trece padilanti e necesidadnan di nos hobennan, pero tambe el a motiva varios hoben Arubiano pa sea sigui cu un estudio den e ramo di arte (actualmente tin mas di 50 alumno di art rules studiando arte den exterior) y a inspira hendenan hoben pa bira profesionalnan hoben den nan ramo.
Esaki y otro forma di acto empresarial a permiti asina hopi hende pa sea haya varios trabou como artista independiente of presenta nan arte na e publico den varios diferente manera. For di exhibicionnan pa lansamentonan di album y te hasta un espacio den e skina di pelicula cortica di e Cannes Film Festival na Francia, Art Rules Students ta poniendo metanan grandi pa nan mes y nan ta logrando nan exitosamente! Nan ta mustrando mundo con artistico y talentoso e hubentud di Aruba ta, y con hopi nan tin pa ofrece den e ramo di Arte rond di mundo.
Pa e fundadornan di e programa, e ta mustra di ta un mision cu nan a logra exitosamente, sinembargo, “aunke cu nos ta contento cu e resultado, e reto pa nos ta pa ofrece esaki na muchanan tur rond di mundo” segun co-fundador Ayra Kip. Ta e vision aki cu awo a resulta den e expansion di e programa, cu Corsow haciendo su prome debuta di Art Rules Curaçao riba dia 21 di Juli.
Lansando e programa na Otro Banda na La Tentashon y Luna Blou, Art Rules Curacao lo cuminsa un tiki mas chikito, ofreciendo 200 hoben aspirante e oportunidad pa traha cu top artista tanto local como internacional pa 2 siman, naturalmente, cu un vitrina final na fin di e programa.
Tur dos isla a lansa nan formulario di aplicacion online, y tur dos isla a ricibi mas di 40 aplicacion den e prome siman (faltando 8 siman ainda prome cu e ultimo dia pa aplica).
E aña aki, Cas di Cultura lo ta e centro pa Art Rules Aruba y lo sirbi como anfitrion di henter e programa y tur su klasnan y evento pa 2 siman, cu e sosten di su bisiña, esta e Da Vinci Academy. Pa muchanan cu ta biba na San Nicolas, Art Rules un biaha mas lo provee transportacion di bus cu e ayudo di De Palm Tours, pa asina hiba e studiantenan pa e sede di Art Rules tur dia.
Si bo ta un amante di Arte, of bo conoce un hende cu ta stima Arte, registra awo pa un di e 250 cuponan cu Art Rules Aruba tin pa ofrece den un di e disciplinanan cu ta inclui DJ, Musica & Presentacion, Baile, Teatro, Arte Culinario, Moda, Media Creativo y e tayer di bonus di e aña aki, esta Art Rules Junior, cual ta un tayer special crea pa hobennan entre 9-12 aña. Pa informacion tocante e ekipo di maestronan di e aña aki, e ultimo desaroyonan, noticia y mas, bishita www.artrulesaruba.com of facebook.com/artrulesaruba. Twitter @artrulesU.


text:
Prome Minister Evelyn Wever-Croes: Nos recuperacion awor ainda ta basa riba recuperacion di nos turismo TA CALCULA CU LO FINALISA E AÑA AKI CU UN RECUPERACION ENTRE 90 PA 95% DI NOS TURISMO
Y otro aña, nos lo yega nivelnan di prome cu pandemia.
Na comienso di su discurso dirigi na pueblo di Aruba diadomingo ultimo, Prome Minister Evelyn Wever-Croes a expresa: “Como Gobernante bo mester e curashi pa acepta e realidad, comprende e diferencia y goberna no cu ilusion pero cu realismo y vision di optimismo pa produci solucion duradero’.
Y esaki ta e manera cu Gabinete Wever-Croes ta goberna y dirigi nos pais. Ora cu Aruba a sali di punto mas critico di e pandemia, y nos a kere cu nos por recupera trankilamente, nos a wordo confronta cu otro crisis, e conflicto na Ukraina, cu efectonan devastador pa henter mundo. Prijsnan di crudo y gasolin a aumenta drasticamente den tur pais. Na Aruba tambe, pasobra Aruba ta importa e gasolin. Prijsnan di productonan den supermercado tambe a cuminsa aumenta, pasobra na e pais cu nan ta wordo produci tambe nan a aumenta. Y nos ta importa e productonan aki combina cu e efectonan economico.
A pesar di e realidad critico aki, Gabinete Wever-Croes II a mantene su vision y direccion di maneho consistentemente y ta mirando cu Aruba ta riba e caminda pa recuperacion. Nos recuperacion awor ainda ta basa riba recuperacion di nos turismo, cual ta bayendo hopi bon. Nos a cera ultimo luna, mei 2022, cu mas bishitante cu e mesun luna na 2019, y nan ta gasta mas tambe den nos economia.
Minister Dangui Oduber su maneho ta pa percura cu e tendencia aki continua, y den e caso aki nos ta calcula cu nos lo finalisa e aña aki cu un recuperacion entre 90 pa 95% di nos turismo, y otro aña, nos lo yega nivelnan di prome cu pandemia.
Nos sa cu turismo so no por carga nos economia aunke con bunita e cifranan por ta mustra awor. P’esey, cada Minister di Gabinete Wever-Croes ta trahando incansablemente pa fortifica nos economia y crea un futuro cu no ta persigui pa pasado, pero cu ta crea oportunidadnan nobo pa progreso y bienestar sostenible y duradero.
“Aruba ta den recuperacion, y esey ta danki na nos esfuerso conhunto, pa nabega e olanan halto di temponan aki cu realismo, curashi y optimismo. Mi ta gradici pueblo di Aruba cu ta enfoca riba e desaroyo positivo di nos pais. Irespecto con difícil cosnan por ta awor, solo lo sali bek y cu energia y forsa renoba, pa nos traha hunto na progreso y bienestar di tur nos ciudadanonan”, Prome Minister Evelyn Wever-Croes a expresa.


text:
Oranjestad-Minister Otmar Oduber durante un conferencia di prensa a mustra riba e situacion cu tin pa loke ta trata nos jaarrekeningen (cuentanan anual) cual ta uno cu ta existi pa 28 aña caba di nos Status Aparte.
Na mesun momento el a felicita y elogia su colega Mike de Meza publicamente, esaki mirando e trabou cu el a haci durante cu e tabata Minister di Finanzas, mas ainda mirando cu oposicion a dicidi na un forma conciente di malinforma pueblo.
E mandatario a mustra cu awe por tin discusion riba cifranan, pasobra awe nos tin jaarrekeningen, siendo cu pa e ultimo 20 pa 25 aña no tabatin. Esaki a duna claridad y awor por mira e realidad di e presupuestonan y cu cuanto nan a wordo surpasa (of no).
Asina el a mustra cu na 2000 e presupuesto a wordo surpasa cu 127 miyon, na 2001 e la wordo surpasa cu 206 miyon, na 2002 a surpase cu 54.9 miyon, na 2003 e la wordo surpasa cu 88.8 miyon, na 2004 a surpasa presupuesto cu 89.9 miyon, na 2005 a surpase cu 73.7 miyon, na 2006 e la wordo surpasa cu 19.1 miyon, na 2007 a surpase cu 67.4 miyon, na 2008 e la wordo surpasa cu 38.7 miyon.
Despues desde 2009 te 2012 por a mira un cambio, e cambio pa cual Minister Oduber a elogia su colega de Meza. Jaarrekening di 2009 ta mustra un onderschrijding (a gasta menos di loke a presupuesta) di 1.9 miyon, na 2010 a gasta 4.2 miyon menos cu a presupuesta, na 2011 a gasta 23.5 miyon menos cu a presupuesta pa e aña aki y na 2012 a gasta 3.1 miyon menos cu loke a presupuesta. “4 añanan di Minister de Meza y Gabinete Mike Eman caminda a percura pa no tin un overschrijding, pero un onderschrijding”.
Cu esaki loke Minister Oduber kier refleha no ta pa culpa otro, sino pa ta sincero cu comunidad, pa splica di berdad kico ta e ponencianan cu ta ser treci dilanti, tambe mester por splica cu durante e 28 añanan cu nos tin di Status Aparte en berdad tabata imposibel pa genera jaarrekeningen.
E mandatario ta bisa cu e posicion di Algemene Rekenkamer ta na su lugar ora ta bisa cu tin mester di reglanan y personal capacita (adicional) pa por logra yega na un jaarrekening aproba.
Dunando un ehempel di e situacion, Minister Oduber a indica cu na augustus di e aña aki e no por a haya un bista ainda di kico su gastonan tabata, pasobra tin cosnan di aña pasa cu ainda no a wordo geboek. Si por tabata sa na e momentonan aki kico e gastonan tabata pa compara cu e presupuesto, e ora por a tuma pasonan den e 4 lunanan di aña cu falta pa por ahusta na e presupuesto. “E ta un realidad, e ta e realidad di e Gobierno aki, e ta e realidad di Gabinete Mike Eman I, e ta e realidad di 28 aña di gobiernonan cu a sinta”.
Finalizando, Minister Otmar Oduber a indica cu e ta haye importante pa desenmascara e forma cu ta malusa e informacion di Rekenkamer, siendo cu ta trata di un situacion cu a bin ta tuma lugar bou diferente gobierno debi na e falta di reglanan, maneho y mas personal capacita den Gobierno pa por logra yega na un jaarrekening aproba.


text:
Sea bo ta pober, clase medio of rico: spaar placa ta importante. E ta rekeri disciplina y sacrificio, pero e bentahanan ta hopi. E porcentahe di bo salario cu bo ta dispuesto pa spaar ta un balansa cu bo mes tin cu dicidi. Mas simpel bisa, cuanto bo ta scoge pa spaar ta e escogencia entre biba bon awe, y biba miho mañan. Of a lo menos, mesun bon cu ayera.
Emergencia / gasto inespera
Preveni cu cualkier emergencia automaticamente ta un problema financiero tambe. E por ta algo cu a kibra den bo cas, bo auto, un situacion medico (AZV no ta cubri tur gasto medico!) y hopi mas. Si bo no a spaar y pone placa un banda, gastonan inespera por bira un problema serio y hinca’bo den debe. Hasta si bo tin debe pa paga caba, haci tur esfuerso pa pone sikiera un tiki placa na banda cada luna. Paso ora gasto inespera presenta, bo kier evita pa mester fia placa (atrobe), creando mas debe (atrobe), kedando ‘pega’ den un circulo di debe (cu interes).
Un otro bentaha di spaar un ‘fondo pa emergencia’ ta cu bo por biba mas trankil, sin mester haya stress y preocupa pa kico lo pasa si un emergencia of otro gasto inespera presenta.
Un otro bentaha di spaar un ‘fondo pa emergencia’ ta cu bo por biba mas trankil, sin mester haya stress y preocupa pa kico lo pasa si un emergencia of otro gasto inespera presenta.
Preveni cu cualkier emergencia automaticamente ta un problema financiero tambe.
Perde trabou
Hopi di nos ta biba paycheck to paycheck, cada luna gastando henter nos salario. Esaki por haci’bo hopi vulnerabel. Si pa un of otro motibo bo wordo kita for di trabou, sea pa bo mesun culpa of pa motibonan financiero-economico di bo dunado di trabou, bo no lo tin (mucho) placa pa sobrebibi un temporada sin trabou. Si bo no tin e suerte di haya un trabou den tempo corto, bo lo hayabo ta busca ayudo social na gobierno cu kisas no ta suficiente pa cubri tur bo gastonan. Of bo ta hayabo ta tuma cualkier trabou, cu cualkier salario y cualkier trato como empleado, paso bo a haci bo mes mucho dependiente pa e necesidad di e siguiente pago di bo salario.
Hasta sin perde trabou, hopi ta haya nan ta acepta mal trato di nan dunado di trabou, pa motibo di miedo pa perde nan trabou. Paso sin placa poni na banda, nan ta sumamente dependiente di nan dunado di trabou y ta cay den problema asina cu nan perde un trabou.
Hasta si bo tin debe pa paga caba, haci tur esfuerso pa pone sikiera un tiki placa na banda cada luna.
Esaki no ta conta solamente pa esnan cu no ta gana hopi placa. Hopi entre nos tin un bon salario pero tambe ta gasta nan salario completo cada luna. Cu perdida di trabou, nan no por mantene nan nivel financiero di bida y por cay den debe mas lihe cu bo lo pensa.
Cu suficiente placa poni na banda, bo por sobrebibi y hasta mantene bo estilo di bida durante un temporada sin entreda. Mientrastanto bo tin tempo pa busca un trabou cu bo ta desea. Tambe bo por tin e opcion di bay cu pensioen na un edad mas hoben. Esaki ta mas relevante ainda si bo tene na cuenta cu e edad di pensioen a aumenta y kisas den futuro por bolbe aumenta.
Cu suficiente placa poni na banda, bo por sobrebibi y hasta mantene bo estilo di bida durante un temporada sin entreda. Mientrastanto bo tin tempo pa busca un trabou cu bo ta desea. Tambe bo por tin e opcion di bay cu pensioen na un edad mas hoben. Esaki ta mas relevante ainda si bo tene na cuenta cu e edad di pensioen a aumenta y kisas den futuro por bolbe aumenta.
Experiencianan y inversion
Kico bo ta prefera: sali trip tur weekend, of trip menos y spaar pa experiencianan inolvidabel? Kisas bo ta den un situacion financiero cu un biahe pa pasa un vakantie den exterior no ta responsabel. Kisas bo por masha bon. Analisa bo gastonan inecesario. Evalua bo disciplina pa sacrifica di gosa un tiki awo, pa experiencianan inolvidabel den futuro. Un bon analisis di con bo ta gasta bo placa por sorprende’bo.
E punto crucial no ta e placa, pero e trankilidad, siguridad y opcionnan cu e por crea.
Un otro motibo pa spaar, ta pa bo por inverti den bo mes. Por ehempel, si bo kier lanta bo propio negoshi of si bo kier sigui un estudio pa por cambia di profesion. Kisas bo tin yiu y bo kier pa nan tin mas opcion den bida. Kisas bo kier por yuda esnan den necesidad.
Spaar placa por ta e diferencia entre keda unda bo ta (den bo carera y financieramente) y progresa. E punto crucial no ta e placa, pero e trankilidad, siguridad y opcionnan cu e por crea. Bo no mester ta rico pa ta feliz. Pero e trankilidad, siguridad y opcionnan cu suficiente placa por crea, por afecta bo calidad di bida positivamente. Cuanto ta suficiente, ta depende di con bo kier biba. Den tur caso, spaar placa lo yuda.


text:
Parlamentario drs. Mervin Wyatt-Ras a inicia conferencia di prensa felicitando 33 persona cu ta haya e anja aki un condecoracion di su Mahestad, prins Willem Alexander. Esaki via di Gobernador di Aruba, mr. Alfonso Boekhoudt.
Tin un cantidad di boluntarionan den nos comunidad cu ta haci trabounan importante pa nos pais y yuda difererente gruponan di enfoque. Nan ta haci esaki gratuitamente di curason y segun e Parlamentario merece tur elogio.
Wyatt-Ras ta felicita alabes tur esnan cu ta haci e nominacion aki posibel. Aki e ta referi na e comision encarga cu e condecoracion. Dicho comision ta haci e trabou bunita di, segun procedura, prepara condecoracion di un cantidad di ciudadanonan cu ta destaca.
Parlamentario drs. Mervin Wyatt-Ras a inicia conferencia di prensa felicitando 33 persona cu ta haya e anja aki un condecoracion di su Mahestad, prins Willem Alexander. Esaki via di Gobernador di Aruba, mr. Alfonso Boekhoudt.


text:
Debi na e aumento di casonan di transmision local di covid-19.
Casnan di cuido ta stop cu bishita "per direct".
Desde awe 5 di augustus 2020, casnan di cuido di grandinan lo no permiti bishita y ta pidi cooperacion di cada cas di cuido y di comunidad den e lucha aki pa proteha nos sernan stima.
Nos ta encurasha cas nan di cuido pa informa e famianan debidamene y encurasha nan pa sea creativo den e proximo simannan pa por tin toch un forma di contacto no directo cu nan ser stima den forma di video call, carta of yamada telefonico.
*Si acaso tin bishita por fabor tene un documentacion di tur bishitante cu ta drenta bo cas di cuido.
E medida aki ta keda vigente te cu cu proximo aviso y despues lo evalua e situacion na Aruba relaciona cu COVID-19 y su grado di peliger pa nos grandinan.


text:
Recientemente tabatin un delegacion pisa di e organisacion “Fédération Internationale de Football Association” (FIFA) riba nos isla pa topa cu Presidente di Arubaanse Voetbal Bond (AVB), esta ing. Richard Dijkhoff.
Meta di e reunion tabata pa repasa e plan strategico cu AVB a presenta, como e prome pais den e region aki. Di nan banda FIFA a mustra interes pa extra sosten na Aruba, den forma di programanan special pa muchanan na scol.
Sinembargo, un di e retonan cu constantemente AVB ta confrontando ta cu facilidad pa practica futbol. Te awor AVB mes no ta dispone di ningun facilidad, cu ta haci nan dependiente di otro fundacionnan pa mantene e facilidad.
Recientemente CONCACAF a bin Aruba y no a aproba e facilidadnan pa tene wega internacional, cu a causa cu mester a biaha pa Corsou pa hunga ayanan. E gastonan adicional aki tabata inecesario si nos facilidadnan tabata na ordo.
Kisas tin un pensamento eroneo cu FIFA ta manda placa pa AVB pa mantencion di facilidad deportivo. Esey no t’e caso, pasobra FIFA no ta inverti den facilidadnan cu no ta di nan.
Cu e realidad aki riba mesa y mirando e retonan cu e fundacion cu mester mantene e facilidadnan ta confrontando y banda di e hecho cu aworaki ta compartiendo e mesun facilidad cu varios otro organisacion, a bin n’e idea pa AVB/FIFA haya nan mesun facilidad.
E representante di FIFA a expresa na Minister di Deporte, Dangui Oduber, di e idea pa Gobierno pasa un di e facilidadnan directamente bou maneho di AVB.
Kisas den un “lease” di duracion largo, den cual AVB y FIFA ta garantisa cu ta aloca fondo adicional pa renoba e stadion na normanan internacional di futbol.
Tambe lo garantisa un plan di mantencion durante tur e añanan cu ta “lease” e propiedad.
Di e forma aki Gobierno no tin gasto mas di mantencion y futbol ta adkiri un facilidad pa garantisa mas training y weganan henter aña.
E plannan concreto riba mesa awor, cu lo conta cu sosten financiero di FIFA, si Gobierno compromete na sostene e proyecto, ta encera pa inclui futbol den nos scolnan.
E proyecto aki te ainda no a cuminsa den e region aki, pues si Gobierno bay di acuerdo, Aruba lo bira pionero den henter Caribe pa hinca e deporte rey den cura di scol.
Pa Gobierno e lo traduci den promocion di mas movecion y deporte den scol, pero pa AVB e lo nifica preparacion y creacion di mas futuro futbolistanan.
Arubaanse Voetbal Bond, cu ta conta cu un bon relacion cu CONCACAF di nos region, cu KNVB di Hulanda y cu FIFA na nivel mundial, ta cla pa hiba futbol di Aruba n’e siguiente nivel di desaroyo y crecemento.
A dura hopi aña di preparacion, di anticipacion y di creacion di e plan strategico. Awor cu tur cos ta cla y aproba, ta wardando e compromiso di Gobierno pa hunto cu FIFA start e proceso di ehecucion.


text:
Oranjestad, 22 di Januari, 2021 – Covid-19
Crisis team di Gobierno ta desea di informa cu awe a keda registra 4 persona cu a fayece na hospital di Covid-19 corona virus durante di un siman. Dos di e personanan a fayece ayera 21 di Januari y e otro dos personan a fayece dia 17 di Januari. E procedura pa registra e fayecidonan segun e protocol a haci cu awe por a anuncia e fayecidonan cu dos caso cu ta retrasa. E edad promedio di e fayecidonan ta di 77 aña. Crisis Team y Gobierno di Aruba ta extende palabranan di profundo condolencia na e famianan. Un advertencia di parti di Crisis Team ta bay na un y tur den nos comunidad, cu e mihor manera pa salba bida di bo famia, amistad y di bo mes ta mediante, distanciamento social, evita lugarnan cu hopi hende, uza tapaboca tur momento, aplica higiena di man regularmente, boost bo defensa comiendo hopi berdura y fruta y tuma bo vitamina C, D y Zink segun bo necesidad y bebe bo remedinan segun indicacion den caso di malesanan cronico. Dentro di poco Aruba lo ricibi vacuna contra covid y nos comunidad henter lo por ricibi e proteccion cu nos mester.


text:
ORANJESTAD, Aruba - 17 di april 2020
Si mester busca cuido medico "na Eerste hulp" mester yama 100 pa informa. Departamento di Salud Publico sa con importante e ta pa esnan cu mester cuido medico por busca esaki y ricibi esaki. Durante Toque de Queda no tin excepcion. Pero si ta necesario pa polis cu ta encarga cu orden publico entre 9:00 pm y 6:00 am ta na altura. Si bo persona mester asistencia medico y ta pensa di bay "Eerste hulp". Ta necesario pa yama number di telefon 100 pa informa bo salida di cas y e motibo. KPA di e forma aki ta informa cu bo ta riba caminda direccion pa "Eerste hulp".


text:
Willemstad, 4 Novèmber 2019 KOMUNIKADO DI PRENSA
Reservá e fecha 8 di mart 2020
pa e di 7 edishon di The Annual Fitness Challenge
WILLEMSTAD, Dia 8 di mart 2020 lo tin e di 7 edishon di the annual fitness challenge. Esaki ta e fundraising mas grandi organisá pa Fundashon Alton Paas ku ta yuda trese fondonan pa sigui yuda mas hende ku ta sufri di dwarslaesie I otro problemanan neurologiko.
Ora un persona haña un dwarslaesie e ta bai hòspital pa e haña tratamentu I despues di esei e ta bai un sentro di rehabilitashon pa prepará pa bai bèk kas mas independiente posibel. Na momentu ku e yega kas bèk despues di su aksidente, e ta hañ’e konfrontá ku diferente retonan manera transporte, aksesibilidat, moveshon i asta rèspèt. Kosnan ku pa un persona ku niunka no a haña un desabilidat fisiko no ta ni paga tinu na dje. Ku kada dia ku pasa e persona ei ta bira mas vulnerable pa haña otro komplikashonnan mediko vooral door di tiki moveshon i isolashon den kas.
Kada aña ta bin un grupo di persona ku ke hasi un diferensia den bida di e personan aki i ta skohe pa reta nan mes den e aktividat di moveshon aki pa move pa esnan ku no por.
Pesei the Annual Fitness Challenge a bira mas ku un fundraising. Aworaki e ta atrahé tur tipo di persona ku kada un ku abilidatnan distinto pa huntu mustra kon inklusivo nos por ta komo komunidat i tambe ku nos tur huntu ta benifisia di moveshon. Pesei den e di 7 edishon aki lo ta aun mas impaktante.
E fitness challenge ultimo a krea fondonan ku a yuda ku diferente kos durante 2019. Esakinan ta entre otro pa personan ku mester a hasi uso di Wheelee ku ta un transporte aksesibel pa transporta personan den ròlstul. E fondonan a yuda personan ku un paralisis bira mas fuerte i salu via AP Center ku ta e lokalidat di ehersisio pa personan ku ta sufri di un paralisis.
Pues kada persona ku prepará pa e sigiente fitness challenge ta prepará pa kambia bida di hende, ta prepará pa reta su mes pa move pa esnan ku no por. Keda pediente riba nos facebook page di Fundashon Alton Paas paso nos lo bai anunsia e mensahe ku nos ke trese dilanti durante e kampaña pa yega e di 7 edishon di The Annual Fitness Challenge ku lo ta dia 8 di Mart 2020.


text:
.Kada aña mas persona ke hasi un diferensia den bida di personanan ku ta sufri di un paralysis i ta skohe pa reta nan mes den e aktividat di moveshon aki pa move pa esnan ku no por. Pesei the Annual Fitness Challenge a bira mas ku un fundraising.
Pues kada persona ku prepará pa e sigiente fitness challenge ta prepará pa kambia bida di hende, ta prepará pa reta su mes pa move pa esnan ku no por. Keda pediente paso nos lo bai anunsia mas tokante e di 7 edishon di The Annual Fitness Challenge ku lo ta dia 8 di Mart 2020.
.Kada aña mas persona ke hasi un diferensia den bida di personanan ku ta sufri di un paralysis i ta skohe pa reta nan mes den e aktividat di moveshon aki pa move pa esnan ku no por. Pesei the Annual Fitness Challenge a bira mas ku un fundraising.


text:
Hopi siudadano a bishitá e oranan di konsulta ku Nationale ombudsman i Kinderombudsman tabatin na Boneiru. Durante kuater ora di konsulta e tim a haña sigur 80 pregunta i keho pa trata.
E kehonan i señalnan ku e tim di Nationale ombudsman a risibí tabata trata tokante diferente organisashon gubernamental. Ta trata di (entre otro) Entidat Públiko Boneiru, Zorg en Jeugd Caribisch Nederland (ZJCN), Koninklijke Marechaussee (KMar) i Kuerpo Polisial (Korps Politie Caribisch Nederland (KPCN)). E kehonan ta relashoná entre otro ku tratamentu dor di i komunikashon di outoridatnan gubernamental. Por ehèmpel ku nan no ta kontestá ora hasi petishon òf pidi informashon serka nan. Tambe diferente siudadano a indiká ku nan ta den un situashon finansiero penibel anto p’esei kasi nan no ta logra lora hinter luna.
Kinderombudsman a haña mayoria di keho i pregunta tokante enseñansa. Totante akseso na enseñansa, esnan ku ta na kas, echo ku no tin un lugá adekuá i e kombinashon kompliká di kuido (pa hóben i salú) i enseñansa. Banda di esei e tim a haña pregunta tokante kuido hubenil.
Na e momentu akí e timnan di Nationale ombudsman i Kinderombudsman ta tratando tur keho i señal ku a drenta. Anto kaminda ta nesesario nan ta aserká e instanshanan gubernamental konserniente. Di e manera ei por trata e keho korektamente.
Ora di konsulta na Saba i Statia
Ta hasi tur loke ta posibel pa organisá oranan di konsulta na Saba i Statia e aña akí tambe. Asina detaye manera fecha, ora i lokashon ta konosí, lo anunsiá esaki na nationaleombudsman.nl/caribisch-nederland i dekinderombudsman.nl.


text:
Kralendijk – Ocho di yüni ta eksaktamente tres aña ku Boneiru a wòrdu nombrá komo e promé isla “Blue” na mundu. For di e fecha aki diferente inisiativa i proyekto a tuma lugá rònt di e programa di Blue Destination. Ku hopi satisfakshon por reflehá bek riba tur e logronan positivo durante e aña tras di lomba.
E vishon di Bonaire Blue Destination ta pa kréa oportunidat nobo pa un progreso i bienestar balansá pa nos komunidat i futuro generashon. Pa medio di sinergia entre nos kultura, naturalesa i ekonomia nos ta mantené Boneiru su identidat úniko i representá esaki ku orguyo. Un di e logronan ku nos por para ketu na dje awe ta e formalisashon di grupo di guia pa Blue Destination. E grupo aki ta konsistí di TCB, OLB, STINAPA, SKAL, BONHATA, KVK, BIA, TELBO, WEB i SELIBON. TCB ta fungi komo e presidente di e grupo aki i tambe huntu ku un lider di proyekto ta dirigí, manehá i kordiná e aktividatnan rònt di Blue Destination. Kada un partner den e grupo aki ta responsabel pa duna forma na e metanan di Blue Destination i krea un identidat ku por wòrdu sintí, enkurashá i propagandá pa e isla kompletu. E grupo di Blue Destination tambe kièr “lead by example” esaki ta nifika ku e grupo kièr ta un pionero i un estímulo pa inisiativanan sostenibel na nos isla.
Otro logro mas ku nos por para ketu na dje awe den kuadro pa transformá Boneiru den un Blue Destination ta e akuerdo di entendimentu ku a keda firmá entre OLB i fundashon Green Destinations aña pasá na novèmber 2019. E akuerdo di entendimentu tabata enserá un programa di sertifikashon pa asina por determiná kon leu Boneiru ta kumpli ku e kondishonnan pa por yama su mes Blue Destination. E ouditoria di e programa di sertifikashon aki a wòrdu apuntá na fundashon Green Destinations pa asina hasi un “pilot” ku kompanianan lokal. E sertifikashon ta fungi komo un liña pa por tuma medida dirigí pa logra metanan di sostenibilidat. Den e programa di sertifikashon a definí normanan ku ta wòrdu apliká mundialmente i a tradusí esakinan den normanan pa e situashon lokal i ambishon di Boneiru. Den futuro pa un organisashon òf negoshi por wòrdu konsiderá un kompania “Blue” na Boneiru, e mester pasa den e proseso di sertifikashon aki.
Banda di esaki Blue Destination a pone mas atenshon na nos kultura durante e aña tras di lomba. Esaki a wòrdu hasí pa medio di e dos kampañanan “Show Me Your Blue” durante karnaval i “Wapa Challenge” riba Dia di Rincon. E meta di e kampaña durante karnaval “Show Me Your Blue” tabata pa konsientisá karnavalistanan ku tepnan balioso pa tene nos isla limpi i alabes kon pa minimalisá uso di plèstik i e impakto di sushi durante nos karnaval. E aseptashon pa e kampaña aki tabata grandi i por a mira diferente karnavalistanan ku nan beker re-usabel i otro práktikanan sostenibel durante e marchanan. Lamentablemente pa motibu di e pandemia di COVID-19 Boneiru no a selebrá Dia di Rincon manera a kustumbrá. Pero pa tòg trese e selebrashon serka di nos hendenan, grupo di guia Blue Destination a krea un kampaña estilo di un “challenge” (reto) riba Facebook kaminda bo por a graba bo mes ta wapa na kas i despues subi esaki riba Facebook. Ora subi esaki riba faceboook mester a nominá famia i amigunan pa nan tambe hasié i asina e por a bira ‘viral’ i krea un union digital. Por a mira partisipashon di diputado Nina den Heyer, yùfrou Chèmi, Miss Tourism Bonaire 2019, ganadó di Kanto Krioyo 2019 i diferente hende mas. Tambe a krea un “frame” pa “profile picture” di Facebook, kaminda tur hende for di 28 di aprel 2020 por a kambia nan “profile picture” den unu ku e kolónan di e bandera di Rincon, deseando nan amigunan un Felis Dia di Rincon.
Finalmente, nos por konkluí riba un aña mas ku tabata eksitoso! Grupo di Blue Destination ta kontentu ku e logronan ku a logra kaba i ta optimista pa e futuro di Boneiru komo un isla inkluso ku e komunidat i den balansa ku su ekonomia, kultura i naturalesa pa lokual ta trata progreso i union kolektivo pa logra metanan fruktífero pa nos isla.
OP 8 JUNI, WERELD OCEANEN DAG, VIERT BONAIRE HAAR DERDE VERJAARDAG ALS EERSTE ’BLUE’ EILAND TER WERELD
Kralendijk – Op 8 juni is het precies drie jaar geleden dat Bonaire tot het eerste ‘Blue’ eiland ter wereld werd verklaard. Vanaf die datum zijn er meerdere initiatieven ontplooid en verschillende projecten ondernomen rond het Blue Destination-programma. Met veel voldoening kan er teruggekeken worden op alle positieve resultaten gedurende het afgelopen jaar.
De visie van Bonaire Blue Destination is om nieuwe kansen te creëren voor een stabiele vooruitgang en een harmonieus welzijn voor onze gemeenschap en de komende generatie. Door middel van een effectieve samenwerking tussen onze cultuur, natuur en economie behouden wij de unieke identiteit van Bonaire en kunnen wij deze met trots uitdragen. Eén van de successen waar wij vandaag bij stilstaan is de formalisatie van de stuurgroep voor Blue Destination. Deze stuurgroep bestaat uit TCB, OLB, STINAPA, SKAL, BONHATA, KVK, BIA, TELBO, WEB en SELIBON. De TCB fungeert als voorzitter van de stuurgroep, samen met een projectleider die de activiteiten rond Blue Destination aanstuurt, beheert en coördineert. Elke partner in deze stuurgroep is verantwoordelijk voor het vorm geven aan de doelstellingen van Blue Destination en het creëren van een identiteit die kan worden gevoeld, aangemoedigd en gepropageerd voor het gehele eiland. De Blue Destination-stuurgroep wil ook aan ‘lead by example’ doen, wat inhoudt dat de groep een pionier en een stimulans wil zijn voor duurzame initiatieven op ons eiland.
Nog een ander succes waar wij vandaag bij stil kunnen staan in het kader van de transformatie van Bonaire in een Blue Destination is de ondertekening van een MoU (memorandum of understanding) vorig jaar november 2019 tussen het Openbaar Lichaam Bonaire en de Stichting Green Destinations. De MoU omvat een certificatie programma waarmee vastgesteld kan worden in hoeverre Bonaire aan de voorwaarden voldoet om zichzelf een Blue Destination te kunnen noemen. De audit van dit certificatie programma werd toegewezen aan de Stichting Green Destinations om een pilot met de lokale bedrijven uit te voeren. De certificatie fungeert als criterium om gerichte maatregelen te kunnen nemen om de doelstellingen van duurzaamheid te kunnen realiseren. In het certificatie programma worden normen gedefinieerd die wereldwijd worden toegepast en deze werden vertaald naar de lokale situatie en de ambities van Bonaire. Als in de toekomst een organisatie of bedrijf als een ‘Blue’ bedrijf beschouwd wil worden op Bonaire, moet het dit certificatieproces doorlopen.
Hiernaast heeft Blue Destination in het afgelopen jaar meer aandacht besteed aan onze cultuur. Dit werd gedaan door middel van de twee campagnes ‘Show Me Your Blue’ tijdens het carnaval en ‘Wapa Challenge’ op de Dia di Rincon. Het doel van de campagne ‘Show Me Your Blue’ tijdens carnaval was om de carnavalvierders met waardevolle tips er bewust van te maken dat ons eiland schoongehouden moet worden en tevens hoe het gebruik van plastic te minimaliseren en de impact van afval tijdens ons carnaval. De acceptatie van deze campagne was groot en tijdens de optochten konden vele carnavalvierders gezien worden met hun herbruikbare beker en andere duurzame gadgets. Helaas heeft Bonaire vanwege de COVID-19 pandemie dit jaar Dia di Rincon niet zoals gewoonlijk kunnen vieren. Om deze viering toch dichter bij onze mensen te brengen, heeft de stuurgroep Blue Destination op Facebook een campagne in de stijl van een ‘challenge’ (uitdaging) bedacht, waarbij je opnames van jezelf kon maken terwijl je thuis de ‘simadan-dans’ (wapa) deed en deze daarna uploaden op Facebook. Bij het uploaden op Facebook moesten familie en vrienden getagd worden om hetzelfde te doen en zo kon de actie ‘viral’ worden en een digitale eenheid scheppen. Er kon deelname gezien worden van gedeputeerde Nina den Heyer, juffrouw Chemmy, Miss Tourism Bonaire 2019, de winnares van de Kanto Krioyo 2019 en nog vele anderen. Ook werd er een ‘frame’ gecreëerd voor een ‘profile picture’ op Facebook, waarmee iedereen vanaf 28 april 2020 hun ‘profile picture’ kon wijzigen in één met de kleuren van de vlag van Rincon en waarmee ze hun vrienden een gelukkige Dia di Rincon konden toewensen.
Tot slot kunnen wij terugkijken op nog een succesvol jaar! De Blue Destination-stuurgroep is blij met de reeds behaalde resultaten en is optimistisch met betrekking tot de toekomst van Bonaire als een eiland met een inclusieve gemeenschap en in balans met haar economie, cultuur en natuur voor wat betreft de collectieve vooruitgang en eenheid om vruchtbare doelen te bereiken voor ons eiland.


text:
ORANJESTAD – Recientemente Delta Aruba Leo Club, den presencia di miembronan existente y tambe miembronan di nan club patrosinador, Aruba One Happy Island Lions Club, a huramento 6 hoben como miembro nobo.
E 6 hobenan aki ta:
– Jainayro George
– Isabella Diaz
– Zugeska Arendsz
– Elena Otañez
– Mary-Jane Ras
– Nordin Tromp
Acto di huramentacion a wordo haci door di Leo President Ronan van Putten y Past District Governor Fl. Lion Doris Lacle-Eugenio cu asistencia di Presidente di Aruba One Happy Island Lions Club, Lion Eugene Dubero y Leo Advisor, Lion Carla Martinus.
Leo Club ta un programa oficial di Lions Club International unda hobenan ta haya e oportunidad di haya experiencia door di organiza servicionan comunitario pa esnan di mas necesidad den nos comunidad, asina creando lidernan pa futuro. Sigui e facebook page Leo Club Delta Aruba pa tur informacion di actividadnan di servicio cu ta wordo organiza frecuentemente.
Directiva & miembrecia di Delta Aruba Leo Club & Aruba One Happy Island Lions Club kier a desea tur 6 hoben un cordial Bon Bini y kier desea nan hopi exito den nan futuro Leoistico.


text:
PHILIPSBURG/ORANJESTAD – Sint-Maarten ta posponé apertura di frontera ku Estádos Unídos tòg riba promé di yüli. “E kantidat di kontaminashon ei ta alarmante”, minister Ludmilla Wever ta splika e desishon ku el a divulgá awe tardi numa. A posponé pa dos siman.
“Nos lo bai pèrdè un 3000 pasahero pa siman. Ta un desishon masha difísil pa nos ekonomia. Pero pa salubridat di nos isla ta un desishon fásil”, e minister di turismo, ekonomia, transpòrt i telekomunikashon ta bisa.
Sint-Maarten i Aruba ta e úniko paisnan den Reino ku ke habri nan frontera ku EU for di yüli. E motibu ta ku nan ekonomia ta dependiente di turismo merikano. Asina nan ta tuma un riesgo muchu mas grandi ku Kòrsou, e islanan BES i tambe Hulanda. Esakinan ta tene nan frontera ku EU será ainda.
‘Chèns riba un turista ku Covid-19 ta 10 te 50 bia mas grandi
Tur dos pais sa for di fin di mei ku nan ta tuma un riesgo mas grandi. Esaki a sali for di e último (di tres) konseho di e Outbreak Management Team (OMT) Karibe na e ministernan di salubridat di tur pais. A base di e konseho aki e mandatarionan na e islanan a disidí kon nan lo a habri nan fronteranan.
Ei den tin pará entre otro ku ‘e chèns riba un turista ku Covid-19 ta dies te sinkuenta bia mas grandi si esaki bini di Estádos Unídos ku si por ehèmpel e bini di Hulanda’. Tòg Sint-Maarten i Aruba a disidí di tuma e riesgo ei. Ku tur sorto di medida di prekoushon e islanan ta bisa ku nan por tene e riesgo manehabel.
Pero nan ta hasié na diferente manera. Merikano mester tèst promé ku nan drenta e avion pa Sint Maarten. Aruba ta pèrmití esaki tambe ora nan yega na e aeropuerto. Serka un tèst delantá kompanianan merikano lo no ke bula riba Aruba mas, e minister di salubridat Dangui Oduber a bisa algun siman pasá.
E pregunta di Ret Karibense serka kuantu kaso nobo di kontaminashon na Estados Unídos lo tin motibu pa Aruba no habri frontera riba 10 di yüli, Oduber no a kontestá ayera. “Nos ta mantené e desishon ainda pa habri riba 10 di yüli.” E ta bisa sí ku a puntra gobièrnu merikano si Aruba por habri frontera solamente pa estadonan ku ménos riesgo tambe.
Sobrá pais ta keda será pa Merka
Hulanda ta sigui Oropa, por lo pronto lo no atmití merikano. P’esei Boneiru, Saba i Sint-Eustatius lo no habri ainda pa EU. Gobièrnu di Boneiru djabièrnè 26 di yüni a bisa ku nan no sa si na lo tuma medida èkstra kontra pasahero di Aruba si e isla aki a habri frontera ku EU. Kòrsou tambe ta warda mira ainda. E último ta espesialmente importante pasobra buelonan di KLM i TUI riba e liña Hulanda-Aruba ta para na Kòrsou.


text:
Oranjestad-E hoben artista Rudyomar Leysner lo haya e honor di expone su obranan atrobe p’e comunidad Arubano.
Despues di a ser selecciona pa forma parti pa expone su obranan na ‘Zona de encuentro’ na Universidad di Caldas na Manizales Colombia di mei pa juni 2011 y a ricibi un merito pa su participacion cu fuera di esaki su obranan a keda escogi pa participa na e ‘Primer Concurso LARA’ de pintura, dibujo y escultura realista y hiperrealista na Spaña. Tambe el a expone varios biaha na Ateliers ’89 y na Biblioteca Nacional Aruba.
Diabierna dia 2 di mei venidero lo expone tur su obranan di arte, di tempo di scol basico te cu awe, cu lo encera dibuhonan, pintura y fotografia expandiendo desde arte hiper-realista te na obranan mas psicodelico den varios medio incluyendo potlood y ink, olie, etc sacando inspiracion for di diferente fuente incluyendo evolucion, naturaleza, felicidad, elemento, inocencia psicodelico y corupcion entre otro.
E apertura di e exposicion lo tuma luga diabierna 2 di mei 2014 pa 7:00 pa di anochi na UNOCA, Stadionweg 21 Oranjestad. Su obranan ta keda exponi y disponibel pa publico aprecia te cu dia 16 di mei durante orario di oficina di Unoca.
Henter comunidad ta keda coordialmente invita pa asisti na e expocision y bin admira y aprecia dibuhonan di calidad halto y apoya un artista local.
Pa cualkier informacion, tayer y les, of si ta interes pa adkiri of laga diseña un obra por tuma contacto cu e artista Rudyomar Leysner na 568 9058 of via mail: jackofito@gmail.com.
Rudyomar ta gradici UNOCA y Departamento di Cultura pa realisacion di e exposicion aki.
Exposicion di Arte ‘Retrospective, a look into the mind of Rudyomar Leysner’Posted: April 29, 2014 in Johnny Habibe
Oranjestad-E hoben artista Rudyomar Leysner lo haya e honor di expone su obranan atrobe p’e comunidad Arubano.


text:
Willemstad- Konseho di Minister a bai di akuerdo pa kompensá e grupo di AOV’r ku durante di e periodo di 1 mart 2014 pa 1 di mart 206 a hasi uso di e areglo di transishon pa kobra nan penshun di behes (AOV) promé ku nan a yega 65 no opstante e redukshon di 6% pa aña riba nan penshun di behes.
Ta trata di personanan ku a entrega nan petishon na SVB, pa for di nan 60 aña risibí nan pago di penshun di behes. A apliká un redukshon di 6% pa aña riba e penshun di behes. Por a hasi petishon pa e areglo di transishon entre 1 di mart 2014 pa 1 di mart 2016.
Alrededor di 4.800 persona entrega un petishon entre 1 di mart 2014 i 1 si mart 2016 pa risibi nan pago di penshun di behes ku e redukshon aki. En rason ku a pisa hopi den yega na e desishon pa kompensá e grupo aki ta e echo ku un parti di nan no tin otro fuente di entrada ku no ta nan penshun di behes. Banda di esaki a resultá ku algun di nan a hasi petishon for di mart 2014 pa tuma nan penshun di behes i komo tal a risibí un redukshon máksimo (di 30%.)
Danki na e esfuersonan ku komunidat a hasi durante di e último añanan a krea espasio pa por suavisá efektonan negativo ku e reforma a trese kuné. E redukshon di 30% riba e derecho di penshun di behes lo keda redusí pa e grupo aki te nan 20% i e grupo di persona aki lo risibí pago di esaki ku forsa retroaktivo riba e periodo tras di lomba.
Ministerio di Finansas den koperashon ku Ministerio di SOAW lo perkurá pa ehekushon di esaki.


text:
Resultado di pruebanan final di promé periodo di èksamen sentral 2022
Publiká riba 15 Yüni 2022
(Uitslag centraal eindexamens 2022, 1ste Tijdvak)
WILLEMSTAD – Minister di Enseñansa, Siensia, Kultura i Deporte sr. Sithree van Heydoorn ta informá e resultadonan di e promé periodo di èksamen FINAL, esta 1ste Tijdvak (TV) pa 2022. Den e tabèl nan athunto di Sentro di Èskspertisia pa Prueba & Èksamen por tuma nota di e sifranan i e resultadonan di e skolnan di VSBO, HAVO i VWO.
E di dos periodo di pruebanan ta kuminsá djaluna 13 yüni i ta terminá dia 24 yüni 2022. Resultado di dos periodo ta keda publiká djabièrnè, 1 yüli 2022.
Alabes por tuma nota di e komparashon di e promé periodo di di e aña nan 2018, 2019, 2021 i 2022.
Tabèl 1: Resultado promé periodo pa VSBO pa aña 2022
Tabèl 2: Resultado promé periodo pa HAVO pa aña 2022
Tabèl 3: Resultado promé periodo pa VWO pa aña 2022
Tabèl 4: Komparashon Resultado di èksamen final pa promé periodo pa añanan 2022, 2021, 2019, 2018:
** tene kuenta ku no por kompará aña 2020 ku e otronan komo ku e situashon di Enseñansa den e aña a keda influenshá pa COVID-19 i no a tene Èksamen Sentral den aña 2020.


text:
Den e buletin aki: konsekuensianan di Covid-19, kontribushon, planifikashon di kareteranan, desishon paro di preis, preis di kombustibel, promé reunion general.
Konsekuensianan di Covid-19
Relashoná ku e krisis ku e virus di Corona a trese kuné, aktividatnan sosial y ekonómiko, den mayoria sektor aki na Boneiru, a para ketu. Hopi konsumidó y kompania a haña nan mes den un situashon di sobrevivensia. Gobièrnu tabata hopi okupá ku medidanan di urgensia pa asina interseptá e konsekuensianan mas grave ku e krisis a trese ku n’é. Konsientemente Unkobon a minimalisá su aktividatnan pa asina duna tantu gobièrnu komo kompanianan oportunidat pa enfrentá e krisis. Unkobon a posponé e promé reunion di Bondsraad y durante di dos luna no a publiká e buletin akustumbrá. Afortunadamente a inisiá suavisá, ku e koutela nesesario, e medidanan. Direktiva di Unkobon tambe a re-anudá su aktividatnan ku menos reserva. Loke tabata kushi riba un kandela abou den e periodo tras di lomba, bo lo por lesa den e buletin aki.
Kontribushon
Den luna di yanüari 2020 tesorero Sr Moolenburgh a manda pa tur miembro e faktura di kontribushon pa loke ta trata 2020.Esaki a sosodé via “e-mail”. Den luna di mart 2020 a manda un rekòrdatorio pa esnan ku ainda no a paga. Direktiva di Unkobon ta hasi un yamada urgente na tur miembro pa kontrolá si nan kontribushon ta pagá. Den kaso esaki no ta e kaso pa transferí e kontribushon riba kuenta #406.104.07 di Unkobon na MCBBonaire menshonando bo number di miembresia òf e number riba e faktura. Tan ten ku e pakus Something Special ta será, esnan ku ta deseá di paga kèsh, por hasi esaki serka un miembro di direktiva.
Planifikashon di kareteranan
Den luna di febrüari 2020 Unkobon a pidi Kolegio Ehekutivo y tambe Konseho Insular pa den un término kòrtiku informá e poblashon di Boneiru tokante kontenido di e plan di 4 aña ku a inisiá prinsipio di 2020. Manera fèrwagt e informashon aki no a wòrdu duná integralmente. Komo e krisis di Corona a eksihí hopi tempu y energia di OLB, Unkobon a mustra komprenshon y no a rapelá e petishon. Miembronan di Unkobon ku ta deseá por tuma nota aki di e plan di 4 aña .
Desishon paro di preis
Dia 20 di mart último Kolegio Ehekutivo, pa medio di un medida di urgensia, a stipulá preis máksimo pa 71 produkto. Speshalmente riba produktonan básiko y produktonan di limpiesa. E preisnan máksimo sinembargo no a wòrdu publiká y no ta konosí tampoko kon OLB ta apliká e medida aki. E konsumidó ku rason ta puntra su mes kon e por mira si e supermerkado ta tene su mes na e preis máksimo menshoná den e dekreto di OLB. Den un relato pa prensa Unkobon ta pidi OLB pa publiká e preisnan máksimo y tambe ku esaki ta konta pa tur supermerkado aki na Boneiru.
Prèis di kombustibel (gasolin, diesel etc.)
Dia 11 di desember 2019, Unkobon, hasiendo uso di e lei WOB, a pidi Kolegio Ehekutivo di Boneiru pa duna un splikashon en torno e prèis ekstremadamente haltu di gasolin aki na Boneiru. Fin di febrüari 2020 durante un reunion konfidenshal, Unkobon a haña un bista kon ta yega na e preis di kombustibel aki na Boneiru. Pero ketu bai no a keda kla dikon ya pa 6 luna e preisnan kompará ku Kòrsou tabata diferenshá tantu asina. E informashonan primintí tokante esaki no a wòrdu duná. Komo tal dia 24 di mart último Unkobon a hasi un yamada na Kolegio Ehekutivo via di prensa y medianan soshal, pa entrante 1 di aprel 2020 redusí e preisnan di kombustibel konsiderabelmente. Relashoná ku e yamada aki diputado Elvis Tjin A Sjoe a invitá direktiva di Unkobon. Den e reunion aki direktiva a aklará un ke otro. Resultado: Entrante 3 di aprel 2020 preis di gasolin y diesel a baha konsiderabelmente
Ounke ku den luna di mei ta tin espasio pa sigui redusí e preis di kombustibel, Kolegio Ehekutivo no a hasi uzo di e oportunidat aki.. Unkobon lo sigui lucha pa preisnan realistíko di kombustibel aki na Boneiru. Tumando na kuenta ku petroleo a baha drástikamente, redukshon di preis pa gasolin y diesel entrante 1 di yüni 2020 ta mas ku hustu.
Reunion di Bondsraad
E promé reunion general, ku pa motibu di Covid-19 a keda posponé, lo tuma lugá awó dia 22 di yüni 2020 na Hòfi Kultural pa 19.00. Kuminsá reservá e fecha aki.


text:
Presidente Dominicano Danilo Medina ta mantene un silencio absoluto den e scandal di soborno di Odebrecht, un di e casonan mas grave di corupcion cu ta envolve varios dirigente di su partido. Un partido cu ta den poder pa mas di 13 aña. E acusacionnan aki ta supuestamente un golpi pa gobierno di Medina.
Medina no a bisa nada tocante e topico aki desde dia 29 di mei, unda e ministro Dominicano di Industria y Comercio Temistocles Montas, a ser deteni hunto cu otro nuebe politico y empresario, pa supuesto relacion cu soborno di e empresa di Brasil Odebrecht, cu a paga hopi placa pa asina purba haya e concesion di algun obra publico grandi na Republica Dominicana. Medina a cuminsa su di dos mandato na augustus di aña pasa, despues cu el a logra su reeleccion. Den ultimo siman presidente Medina ta den un silencio tocante e topico aki y el a reduci tambe su aparicion den publico na Republica Dominicana.
E actitud di presidente Medina a motiva hopi critica di hopi partido di oposicion.
Montas a pone su posicion di ministro na disposicion di presidente Medina. E lo drenta prizon di Najayo cu 6 acusado mas, despues cu e hues Dominicano a dicta diaranson un sentencia cu ta inclui prizon preventivo pa tur di nan.
Te na e momento aki, Medina tin Montas den mesun posicion. Montas a traha den varios ministerio tempo cu partido di Liberacion Dominicano tabata goberna pa varios periodo. Montas ta tambe un miembro di comite politico di e agrupacion aki, aunke despues di su acusacion Medina a solicita e suspension temporal di Montas den posicion privilegia den organismo di direccion di partido di liberacion dominicano.
Montas lo cumpli 6 luna di prizon preventivo. Otro cuatro dirigente di e partido PLD a ser acusa tambe, entre nan tin dos senador y ex-ministro di obra publico, Víctor Díaz Rua.
Den e caso Odebrecht ta envolvi tambe e principal partido di oposicion manera ta Partido Revolucionario Moderno, pasobra su presidente Andres Bautista a haya un condena di 6 luna di prizon preventivo tambe.
Segun ministerio publico, e grupo di persona acusa a logra acumula un fortuna miyonario durante ultimo añanan, supuestamente pa tur e sobornonan cu e empresario Angel Rondon, representante di Odebrecht na Republica Dominicana, a duna nan. Rondon ta acusa como e persona cu tabata distribui e placa.
E grupo di persona cu ta acusa a nenga acusacion y relacion cu e caso di Odebrecht durante tur audiencia. E acusacion cu tin riba nan ta pa delito di soborno, asociacion di delito, prevaricacion (funcionario publico cu no ta cumpli cu su deber of cu tin abuso di poder), desfalco (funcionario o empleado priva cu ta tuma placa den funcion di su posicion), enrikecimento ilicito y labamento di placa.